Kamal Abdulla – Tumsuz nar | Sim-sim.az\nKamal Abdulla – Tumsuz nar\nSim-sim.az Kamal Abdullanın "Tumsuz nar" hekayəsini təqdim edir.\nYay olsun, qış olsun, bizim, yəni, bir neçə uşaqlıq dostunun əsas görüş yerimiz Bilgədə Rüstəmgilin evində olardı. Rüstəmin atası Zülfüqar dayı bu kəndin sinəsi xatirə dolu, beyni yaşadığı illərin təcrübəsiylə yüklü, sayılan-seçilən ağsaqqallarından idi. Gənc yaşlarından “keşməkeşli” həyat yolu onu əvvəlcə türməyə, ordan alman müharibəsinə, özü də birbaşa ştrafbata, müharibədən sonra evə və yenə də qısa bir müddətdən sonra təkrar türməyə atmışdı. Biz Rüstəmin kiçik qardaşı rəhmətlik Aslanla məktəbin birinci sinfində oxuyanda ataları türmədə idi. Üç qardaş və bir bacını anaları dişini-dişinə sıxıb yarıac, yarıtox böyüdürdü. Bu minvalla günlər keçdi və biz doqquzuncu sinifdə oxuyanda Zülfüqar dayı axırıncı dəfə türmədən qayıdıb gəldi. Daha şəhərdə yaşamaq istəmədi, əsli ki, Bilgədən idi, onu tutmuş “bədliyin” ayağını sındırmaq fikriylə arvad-uşağını başına yığıb Təzə pirin altında Petra Montindəki evindən Bilgəhə, köhnə ata-baba evlərinə köçdü. Aslan o zaman evdən qaçmaq, köhnə məhlədə bir qohumlarıgildə qalmaq istəyirdi, anası bizə, bizsə ona yalvardıq, kəndə tez tez gələcəyik deyə ona “kişi” kimi söz verdik, o da daşı ətəyindən tökdü. Zülfüqar dayı ailəsi ilə yöndəmsiz, darısqal ata-baba evində yaşaya-yaşaya elə onun yanındaca yeni, ikimərtəbəli ev tikdi.\nBeləcənə biz dostların ümumi bağ evimiz göydən, necə deyərlər zəmbillə düşdü.\nO zamanlar Bakı kəndlərində həyətdə parnik salıb gül əkmək təzə-təzə dəbə düşürdü. Qərənfil Sovetlərin böyük-böyük şəhərlərinin bazarlarında bir göz qırpımında satılıb qurtarardı. Qərənfilçiləri daim malla təmin eləmək üçün xüsusi gül aparıb – gətirən dəstələr var idi. Bu adamlar həyətləri bir-bir gəzib qərənfilləri həyət sahibindən hələ butaykən alardı, əvvəlcədən pullarını verib rahatçılıqla yaxın, uzaq qürbət şəhərlərin bazarlarında gül satanlardan sifariş gözlərdilər. Zülfüqar dayı etibarlı mal yiyəsiydi. Müştərisi əskik olmazdı. Əlinə yaxşı pul gəlməyə başladı.\nArıq, ucaboylu, ovurdları batıq, hərəkətləri tənbəl, gözləri isə civə kimi daim hərəkətdə olan Zülfüqar dayı bir balaca Qarabağın pambıq bəylərini xatırladırdı. Qərənfil işi çox əziyyətli iş idi. Parnikdə gülə baxmaq, böyütmək, qurdunu təmizləmək, gübrəsini vaxtlı-vaxtında vermək, bir söz, nazını çəkmək asan iş deyildi. Həyətdə həmişə fəhləsi olardı. Fəhlələrlə bir yerdə böyük oğlu Rüstəm də qan-tər içində əlləşərdi. Zülfüqar dayı isə ikimərtəbəli, təzə tikdirdiyi evinin hələ rəng çəkilməmiş balkonunda oturub ancaq rəhbərlik edər, sağa-sola göstərişlər verərdi. Bir də pul işinə özü baxardı. Pis dolanmırdılar. “Bədliyin” ayağını sındırmışdı. Evi tikdirib qurtarmış, Aslan üçün maşın da almışdı… Əslində, maşını, şişirtmək olmasın, bizim üçün – Aslanın dostları üçün almış da sayıla bilərdi. Aslan maşını, bizsə maşının kefini sürürdük.\nHər dəfə Bilgəhə, onların evinə gələndə adətən qaşqabaqlı Zülfüqar dayı bizi dodaqlarının ucuna qonmuş zərif (və zəif) təbəssümlə qarşılardı – bu, heç mənim yadımdan çıxmaz. Həqiqətən də, ürəyində çox sevindiyini (“oğlunun dostları qonaq gəlib”) hamımız hiss edirdik. … Ürəyində həm də onunçün sevinirdi ki, bizim gəlməyimizlə müharibə xatirələrini danışmaq üçün əlinə fürsət düşürdü, beynində isə bu zaman o, məncə, belə fikirləşirdi: “Nə əhvalat danışsam, bunlar udacaqlar, əsl mənim malımdılar”.\nBiz – onun “malları” Bilgəhdəki bu evin qapısından öz evimizə girən kimi ərklə girirdik. Yeməkdən yeyib, çaydan içə-içə onun bizə “sırıdığı” əfsanələri həqiqət adı altında, guya ki, mal kimi yeyirdik. Sonra da analiz edib gülməkdən az qala ölürdük.\n– Aton bizi lap hərif sayır, xəbərin var?! – Bir dəfə Əbülfət gülməkdən uğuna-uğuna Aslana dedi.\nBiz tez ətrafa boylandıq. Bu adam danışığını haçan bilmişdi ki… Yaxşı ki, kişi eyvanda yox idi.\nAğıldankəm Zakir onun dediyinə belə bir düzəliş verdi:\n– Əsas məsələ qarnımıza yediyimizdir, beynimizə yediyimiz deyil.\nBu isə artıq “dəlidən doğru xəbər” idi.\nBelə gəliş-gedişlərin birində mənim ağlıma hətta belə bir fikir gəlmişdi ki, biz axı, deyəsən, Bilgədəki bu evə Aslandan, Rüstəmdən daha çox Zülfüqar dayını görməyə, onun ağlasığmaz tarixçələrinə qulaq asmağa gəlirik.\nSöhbətdən sonrakı əsas işimiz nəydi – nərd oynamaq! Zülfüqar dayının azarı Mətləbi nərddə udmaq idi, di gəl, bunu bacara bilmirdi. Mətləb hər dəfə Bilgədən qucaq dolu qərənfillə qayıdardı. Tası beş qərənfildən oynayırdılar.\nBir gün iki-üç saat nərd oynayandan sonra çarpışmanın şirin yerində Zülfüqar kişi növbəti məğlubiyyətindən sonra yenə qızışmışdı. Mətləb isə heç nə olmamış kimi:\n– Bəsdi, Zülfü dayı, yoruldum, başım ağrıdı. Mən bir stəkan çay içim, özümə gəlim, – deyə stolun arxasından durdu, qollarını gen açaraq gərnəşdi, geniş eyvanda qalib pəhləvanlar kimi ora-bura gəzişməyə başladı. Bu, bir növ, “aradan” çıxmaq demək idi. Kişini od götürdü:\n– Gör necə əlimi kəsir?! Bir görürsüz?! – Zülfü dayı daxilən bərk hirslənsə də bizə baxıb hirsini boğa bildi, – Ay uşaq, buna çay gətirin, – deyib nərdin daşlarını, hətta Mətləbin daşlarını da, yenidən taxtaya düzə-düzə səsləndi:\n– Gəl görüm, gəl, bura Bilgədi, burda udub qaçmaq yoxdu! Cütdəyib udursan, mən sənə bir söz demirəm, sonra da qaçırsan?!\nMətləb, əlbəttə ki, yalandan özünü naza qoyub kişini haldan çıxarmaq istəyir, həmişəki kimi özündən üyüb üyüdürdü. Bu isə Zülfüqar dayını daha çox əsəbiləşdirirdi.\n– Ay Zülfü dayı, sən mənnən bacara bilməzsən. Mən bu nərdin ustasıyam, sən axı arif adamsan, bunu bilirsən. Yox bir, “zər verir.” Olmadı ki… Zər verər kimə? Zər verər oyunçuya!\n– Gəl, gəl, indi görəcəyəm, sən necə ustasan, necə oyunçusan. Burdakıların hamısı görəcək.\n– Kişiynən işiniz yoxdu, durun, durun, çıxın bayıra. Yallah, gedin, gecədi… – Aslan bizə göz vuravura atasının tərəfini saxladı. Mətləbin udduğu qərənfillərə o da şərikidi, onunçün də bugünlük oyunun bitməsini istəyirdi.\n– Hara aparırsan bunları?! Otur yerində! – Zülfü dayı hirsini Aslana tökdü. – Bilirəm, şəriksən onunla. …Ancaq bilsin! Bu həyətdən udub getmək olmaz. Səhərəcən oynayacaq. Qayıt, qayıt!..\n– Gecdi, qoy uşaqlar getsinlər. Bəsdi oynadın. Sabah yenə gələllər. – Rüstəm şirin-şirin danışaraq məsələni həmişə olduğu kimi sülh yoluyla həll eləmək istədi.\nZülfüqar dayı təkcə Rüstəmin sözünün üstünə heç vaxt söz deməzdi, odur ki, indi də içində partlaya-partlaya nərdtaxtanı hirslə bağladı, üzünü yana çevirərək dedi:\n– Get, üstlərində dur, bax ki, artıq gül dərməsinlər. Necə ki dedim: düz otuz dənə!!\nMətləb balkondan təşəxxüslə, əsl müharibə qalibləri kimi düşə-düşə yastı-yastı dedi:\n– Olmadı ki, Zülfü dayı. Otuz beş dənə! Əlimi niyə kəsirsən?! Yeddi tas udmuşam. Hərəsi eləyir beş qvozdika, cəmi də eləyir otuz beş. Artıq gül mənə bir dənə də lazım deyil. Mən təmiz adamam…\nKişi artıq hirsini unutmuşdu, amma Mətləbin sözlərindən çox, bu sözlərin “günahsız” deyiliş tərzindən yenidən alovlandı:\n– Otuz dənədən bir dənə də artıq olmaz!! Axırıncı tası saymıram, oyun yarımçıq qaldı. Gələn səfər zəri stəkanda atacaqsan! Görüm necə cütləyəcəksən?!\n– Neyçün axırıncını saymırsan? Açıq-aydın mars idi dəəə. Gərək axıreycən mən zər atıb oynayaydım, sən də dayanıb baxaydın?! Mənə deməzdilər, bunun başı xarab olub, özü-özüynən nərd oynayır?! –Mətləb kişini hələ də haldan çıxarmaq istəyirdi. Amma yox, alınmadı, Zülfüqar dayının hirsi duman kimi uçub getdi, dodağının ucuna yenə həmənki zərif təbəssüm gəlib qondu.\n– Ay Zülfü dayı, bu, ömür boyu cığaldı. Cütləyir, bu adam, özün ki, bilirsən, xeyri yoxdu, öyrəncəli barmağa nə tövbə, stəkanın içində də cütləyəcək. –Mən guya situasiyanı yumşaltmaq istəyirdim, amma öz ölüvay qvozdika payımın hayında olduğum üçün bunu deyib Mətləbə göz vurdum. O isə… neyləsə yaxşıdı?! Mənə tərəf dönüb elə baxdı ki, guya, onu təhqir etmişdim:\n– Mən stəkanın içində zər cütləyirəm?! Nolar?! Bu o demək idi ki, sənə bu gün qvozdika düşmür. Aydın məsələdi, razılaşmanı pozmaq üçün bəhanə axtarırdı, tapdı. Eybi yox, mənim də öz kontr-arqumentim var. Vecimə də almadım.\nƏsl mərəkə evə qayıdanda Mətləbin maşınında düşdü. Gülləri çoxbilmişliyindən bizdən uzaq yerdə, maşının baqacnikində gizlədib rahat-rahat maşını sürən Mətləb, təbii ki, nə Murada, nə Zakirə, nə mənə, nə də bir kəlmə ilə də olsun, bu mərəkədə iştirak etməyən Vahidə gül vermək istəmirdi. Bu hələ azmış, kefinin kök vaxtında bizi hələ bir ələ də salırdı:\n– Sizin heç birinizə gül düşmür. Bəlkə üç dənə qərənfil Vahidə verdim. O da bəlkə. Əgər özünü yaxşı aparsa… – O, gözaltı Vahidə nəzər saldı.\n– Mənə heç nə lazım deyil.\n– Mətləbin yanında az qala ədavətlə oturmuş Vahidin sözləri çox kəskin səsləndi. O, qaşlarını çataraq gözlərini qabaq pəncərədən zülmət gecənin bilinməz bir nöqtəsinə dikib qalmışdı.\n– Hayıf! Sən orda kişinin dörd qoşasını çahar-sə deyəndə mən sənin yalanını çıxarmadım. Gərək çıxardaydım. Eybi yox, sən görərsən gələn səfər. – Arxada mənə qısılmış Əbülfətin səsi bir az yuxulu gəldi. Əbülfət həmişə sonradan Mətləbə etdiyi yaxşılıqlar üçün peşman olurdu.\n– Əlbəttə, lap düz deyir Əbülfət. O görəcək gələn səfər. Hökmən görəcək. Bu günün sabahı yoxdu, var!\n–Vahlid yenə zülmət qaranlıqdakı həmən məchul nöqtədən gözlərini ayırmadan kinayəylə, acı-acı dilləndi. Zakir nə mənə, nə sənə, qəfildən “ha-ha-ha” güldü.\nMətləb altdan-altdan zənlə Vahidə baxdı. O, nəyə eyham vururdu, Mətləb də, biz də yaxşı başa düşürdük. Zülfüqar kişinin digər əsas rəqibi həmişə Vahid olardı. Vahid də Mətləb kimi kişini asanlıqla udurdu, amma bunu şişirtmədən, məzələnmədən edirdi. Pambıqla baş kəsirdi. Vahidin aramızda ləqəbi vardı: “qəddar”! Əlbəttə ki, bu günün acı təcrübəsini Vahid heç zaman unutmayacaqdı və onun Rüstəm kişi ilə seanslarında Mətləb bir də heç vaxt gül üzü görməyəcəkdi.\nBir müddət qulağımıza ancaq maşın motorunun səsi gəldi.\n– Yaxşı da, ay Əbülfət, sən düz adamsan axı, dörd qoşanı haçan gördün? Bəlkə gözüvə göüküb?! Çaharcə.Yadında saxla: çahar-sə. Məndə səhv olmur. Məndə bir dənə səhv tapan adama mən premiya verərəm. Yaxşı, sənə də üç dənə gül. – Mətləb diqqətlə gözucu Vahidə baxıb açıq-aşkar ona acıq verir, arada bizimlə məzələnirdi.\n– Apararsan o üç dənə gülü bazarda satarsan, qatıq alıb sürtərsən başıva. – Əbülfətin yuxusu qaçdı, səsi qəzəbli çıxdı. Əllərini ki, güldən üzmüşdü, onunçün belə cəsarətlə arxasındakı körpüləri yandırırdı. Qanı əməlli-başlı qaralmışdı. Mən belə başa düşdüm ki, bunun sabah kiminləsə görüşü var, güllər onun üçün çox vacibdir. Zakir yenə xapdan “ha-ha-ha” elədi və xapdan da səsini kəsdi.\nMətləb bəyəm bunu bilmirdi, yaxşı bilirdi. Yerini rahatlayıb söhbətin istiqamətini dəyişdi:\n– Bu birisi hələ bir gör nə deyir?! Mən guya zərləri stəkanın içində cütləyirəm. Sağ ol, vallah. – Eyham mənə idi. – Siz hamınız Zülfü dayıya “balet” edirdiz…\n– Yaxşı, nə deyirəm ki, vermək istəmirsən, vermə.\n– Mən də əlimi gül payından üzüb məsələyə başqa tərəfdən – açıq-aşkar şantac yoluyla yanaşmağa qərar verdim. – Mənim sənə borcum nə qədər idi?\n– Onun bura nə dəxli var?\n– Var dəxli, böyük dəxli var…\nYenə bir müddət maşın motorunun səsini eşitdik.\nMətləb fikrə getdi, maşını sürə-sürə yaranmış “problemin” xeyirli və zərərli tərəflərini beynində götür-qoy edib, nəhayət, nəticəsini çıxardı, başa düşdü ki, güllərin hamısını “mənimsəyə” bilməyəcək, hökmən bölüşməlidi, artist kimi birdən hirsindən “partlamadımı, partladı”:\n– Sizin başınız xarab olub? Siz zarafat-zad başa düşmürsüz?.. Bu nə söhbətdi edirsiz? Mən sizdən gül gizlədəcəyəm?! Zakir, sən də bunlara inanırsan?\nZakir çaşıb nə deyəcəyini götür-qoy edincə Muraddan da, nəhayət, səs çıxdı:\n– Gizlətsən, yaxşı cayıl olmazsan ki… – Bayaqdan bəri susan Muradın bu sözlərindən sonra biz hamımız, hətta Vahid də, uğunub getdik. Maşın şəhərə çatdı.\n…Bu sözün – “yaxşı cayıl olmazsan!” sözünün öz tarixçəsi vardı. Zülfüqar dayının yanında həmişə onun bir köhnə dostu olardı. Kişi onu iş dalıyca göndərərdi. Kəndin bütün xəbərləri bunda idi, kimi desəydin, barəsində hər şeyi bilirdi. Cin kimi adam idi. Adı Əzizağa idi. Bir dəfə balkonda oturub çay içdiyimiz yerdə ağlıma nə gəldisə, dərindən, hərtərəfli düşünmədən Zülfü dayıya nə mənə, nə sənə belə dedim:\n– Ay Zülfü dayı, biz ki bu yolu şəhərə gedib-gəlməkdən lap əldən düşdük. Bizə bu tərəflərdə bir bağ yeri tapsaydın, alıb qonşu olardıq… Zülfü dayı qoymadı, mən sözümü bitirim:\n– Əzizağa! – səsləndi.\n– Bəli, eşidirəm. – Əzizağa stulunu yaxına çəkdi.\n– Gör, uşaq nə deyir. Buna bir bağ yeri tap. Yaxında bir şey var?\nƏzizağa əlini atıb qaralmış və çirkli boynunun dalını qaşıdı, sonra gözlərini həyətin hasarının üstündən haralardansa dolandırıb dedi:\n– Var, bu yaxında bir dənəsi var. Həmidağanın qardaşının yeridi. Satır.\n– Deginən Həmidağaya, mənə simsar adamlardı, qiymət məsələsində yuxarıdan getməsinlər.\nƏzizağa bizim, xüsusilə də, mənim bu işə marağımın ciddi olduğunu görüb bağı tərif eləməyə başladı. Onun dediklərindən belə anlaşıldı ki, satılan bağ yeri, həqiqətən, yaxşı bir yerdir, iki göz istəyir, tamaşa eləsin. Düzdü evi yoxdu, amma hasarı, quyusu, ağacları… Əladı, əla.\n– Əzzağa, – mən müdaxilə etdim. – Bu yerin sahibini deyirsən ki, yaxşı tanıyırsan, elədi?\n– Həri, həri, elədi. Zülfüqar da onu yaxşı tanıyır. Bizim adamdı.\n– Qiymətini danış, bir-iki günə biz də gələk, bağa baxaq. Olar?!\n– Olar, olar, neyçün olmasın?! Nə vaxtı istəyirsən, gəl.\nDoğrudan da, maraqlı variant idi. Mən uşaqlarla baxışdım. Aslan başı ilə “xeyir-dua” verdi.\nMən bir az da ürəkləndim. Üzümü yenidən tutdum Əzizağaya, bu dəfə qətiyyətlə dedim:\n– O adama deynən ki, bağın sənədlərini də hazırlasın.\n– Həri, həri, deyərəm. Hər şey hazırdı… Sən hansı sənədlərdən danışırsan? – Əzizağa ani sükutdan sonra sidq-ürəklə təəccüb etdi. – Əzizağa, bazardan alma, fındıq almırıq ki biz. –Mətləb səbrlə ona izah etməyə çalışdı. – Həmidağa bağ satır, bu da pul verir. Sənəd verilməlidi, ya yox?!\nƏzizağa fikrə getdi. Bir müddət bundan səs çıxmadı. Zülfüqar dayı da bizimlə bir də səbrlə onun nə cavab verəcəyini gözləməyə başladı.\n– Noldu, bir çətinlik var? – Vahid barmaqlarını şaqqıldadaraq soruşdu.\n– Yoox, nə çətinlik… Amma mən biləni onun sənədi-filanı yoxdu.\n– Necə yəni, sənədi yoxdu? Bəs alqı-satqını necə edəcəyik? – Mən bu sənəd söhbətindən sonra həvəsdən düşməyə bəhanə axtarırdım.\n– Sən xətircəm ol. Ver puluvu, al bağıvu.\n– Bəs birdən mən bu bağda ev tikmək istədim?..\n– Tik! Kim sənə söz deyə bilər?! Tik evini, yaşa. Heç kim sənə bir söz deyə bilməz. Biz burda döyülük bəyəm?! – Əzizağa şəstlə Zülfüqar dayının üzünə baxdı. Zülfüqar dayı ağır-ağır başını tərpədib onun dediklərini təsdiq elədi.\n– Əzizağa! Həmidağanı hamımız tanıyırıq, deyirsən. Çox gözəl. Yaxşı, bəs birdən on ildən, iyirmi ildən, əlli ildən sonra, sən də, mən də bu dünyada olmayanda bunun uşaqları, nəvələri gəldilər mənimkilərin yanına ki, bəs biz sizi tanımırıq, bu bağ yeri bizim babamızındı, bu da sənədlərimiz, çıxın burdan. Onda necə olacaq?\nƏzizağanın gözləri nifrətlə qıyıldı:\n– Onda onlar yaxşı cayıl olmazlar ki…\nBiz bir neçə an çaşıb qaldıq. Sonra sözləşmiş adamlar kimi hamımız birdən qarnımızı tutub gülməkdən uğunub getdik. Zülfüqar dayı hətta bizə baxıb o da bığaltı qımışdı. Ay səni, Əzizağa!.. Sən gəl, mənim bir ətək pul verib aldığım bağı geri tələb elə, əvəzində nə az, nə çox, yaxşı cayıl olma. Ürəkdən tikən çıxmazmı, çıxar. Əzizağa bizə təəccüblə baxır, heç cür başa düşə bilmirdi ki, bizim hamılıqla bu cür ürəkdən gülüşüb qəhqəhə çəkməyimizə səbəb nədir?!\n…Bu “yaxşı cayıl” söhbətindən uzun müddət sonra mən, nəhayət, öz köhnə arzuma çatdım, kəndin bağ yerində balaca bir sahə aldım. Zülfüqar dayı özü də bir gün maşına minib gəldi, bir xeylaq bağın oraburasına baxıb xeyir-duasını verdi. Gedərkən dodaqlarının ucunda haman o təbəssüm əlində gətirdiyi qəzetə bükülü bir ağac parçasını mənə uzatdı:\n– Sən… çox gözləmə… – Kişi artıq düşmüşdü, tez-tez təngnəfəs olurdu, odur ki, aramla danışırdı. – Ağaclarıvı əkdir… Payızın axırı əsl vaxtıdı. Mən sənə… bir dənə nar çubuğu gətirmişəm. – Bundan, biləsən, heç kimdə yoxdu… “Ay Zülfü dayı… Necə yəni, heç kimdə yoxdu?!” – Sənə deyirəm, heç kimdə yoxdu, deməli, yoxdu! Bu nar tumsuz nardı. Bu sortun dənəsində tum olmur. – Zülfüqar dayı mənim beynimdən keçənləri əlüstü “oxudu”.\nMən daha dözmədim:\n– Ay Zülfü dayı, ay Zülfü dayı, day bu boyda da yox da… – Gülməyimi isə güclə saxladım. Hayıf, bi- zim uşaqlar burda deyillər.\nZülfüqar dayı daha danışmadı. Dodaqlarında haman zərif və zəif təbəssüm gözlərini qıyıb mənə bir mənalı baxış atdı, həyətdən çıxıb qapıda onu gözləyən maşına ağır-ağır minərkən:\n– Sağ ol, özündən muğayat ol, – dedi.\nZülfüqar dayı həmən payızın axırlarında bu dünyadan köçüb getdi. Son nəfəsini verərkən, nə barədə isə marşal Cukovla mübahisə edirmiş. Bu kişinin məzəli, ağlasığmaz söhbətləri üçün biz bu gün də darıxırıq. Bilgə kəndinin Baron Münhauzeni o qədər fantastik əhvalatlar bizə danışmışdı ki… Türmə həyatından, “vor zakonlardan”, ştrafbatdan, müharibə vaxtı qarovulda durarkən Cukova güllə atmağından…\nZülfüqar dayının mənimlə son söhbətini də onun növbəti (təəssüf ki, sonuncu) məzəsi kimi qəbul edib bu barədə dostlara nanə-turşusu ilə danışdım. Xeyli gülüşdük. Biz onu ancaq bu cür – gülə-gülə yad edə bilərdik.\nƏn çox gülən Mətləb oldu:\n– Ay səni, Zülfü dayı… Necə deyib? Tumsuz nar?.. Kişi fantazyordu da…\nVaxt tez keçir, vaxt keçdi. O nar ağacı böyüdü və ilk meyvələrini böyük bir səxavətlə gətirdi. Mən hər dəfə o ağaca baxanda qəlbimə qəribə və anlaşılmaz bir qüssə qonur. Nəyinsə qəribçiliyini çəkirəm. Siz inanmayacaqsınız, amma o ağacın narının dənəsində, Zülfüqar dayı deyən kimi, tum olmadı. Şirin nar dənəcikləri adamın ağzında rahat-lukum kimi əriyirdi. Biz hamımız mat-məəttəl qalmışdıq.\nBölmə: Proza, Slider, Xəbər Tarix: September 11, 2017\nKamal Abdulla – Tumsuz nar" data-related="" data-count="horizontal">Tweet


» MƏNBƏLƏR » ÜMUMİ » MƏQALƏLƏR » Rəsulullahı sevmək\n1. 537 dəfə oxunub , 0 şərh Çap et\nAllah-Təala hər bir insanın qəlbində faydalı və gözəl şeylərə qarşı bir sevgi yaratmışdır. İnsanlar bu sevgini fərqli yerlərə yönləndirə bilirlər. Ancaq hər bir mömin bu sevginin, bəlkə də, ən çox və ən əhəmiyyətli hissəsini Allah və Rəsuluna ayırmalıdır. Allaha sevgidən sonra Rəsulunu da sevmək vacibdir. Çünki O (sallallahu əleyhi və səlləm), insanların zəlalətdən aydınlığa, küfrdən imana çıxmasına böyük vəsilə olmuşdur. Eyni zamanda O, əxlaqın və dinin yaşanmasında möminlərə ən gözəl nümunədir. Möminlərin ən böyük qurtuluş vəsiləsi olan Kainatın Fəxrini sevməsindən təbii bir şey varmı? Uca Allah da həm özünün, həm də Hz. Məhəmməd Mustafanın (sallallahu əleyhi və səlləm) hər şeydən çox sevilməsini istəmişdi: “(Ya Rəsulum!) De: “Əgər atalarınız, oğullarınız, qardaşlarınız, zövcələriniz, qəbiləniz, qohumlarınız, qazandığınız mallar, kasad olmasından qorxduğunuz ticarət, xoşunuza gələn məskənlər sizə Allahdan, Onun Peyğəmbərindən və Allah yolunda cihaddan daha əzizdirsə, Allahın əmri (əzabı) gəlincəyə qədər gözləyin. Allah fasiqləri doğru yola yönəltməz!” (“Tövbə” surəsi, 9/24)\nPeyğəmbərimiz (s.ə.s) bir hədisində: “Məni ananızdan, atanızdan, övladlarınızdan və hər kəsdən çox sevmədikcə həqiqi iman etmiş olmazsınız“, (Buxari, İman, 8) – buyuraraq bu sevginin vacibliyini vurğulamışdır.\nRəsulullahı qəlbən sevmək möminə imanın mənəvi zövqünü daddırır. Mömin bu sevgi olmadan yemək yeyib dadını bilməyən insanlar kimi iman və İslam zövqündən məhrum qalır. Möminin axirətdə birlikdə olmaq istədiyi insanların başında Hz. Məhəmməd Mustafa (sallallahu əleyhi və səlləm) gəlir və təbii ki, dünyada da (Allahdan sonra) ən çox Onu sevməlidir.\nYəni Peyğəmbərimizi sevmək bir vəzifədir. Allahın dəyər verdiyi Uca Peyğəmbərə dəyər verməkdir. Dəyər verməklə Allahı sevdiyini göstərməkdir. Elə Müqəddəs Kitabımız da Onu sevməyi həm Allahı sevməyin əlaməti, həm də səbəbi saymışdır: “De: “Əgər siz Allahı sevirsinizsə, mənim ardımca gəlin ki, Allah da sizi sevsin və günahlarınızı bağışlasın. Allah bağışlayandır, mərhəmətlidir!” (“Ali İmran” surəsi, 3/31)\nSevgili Peyğəmbərimiz (sallallahu əleyhi və səlləm) buyurur: “Üç şey vardır ki, bunlar kimdə olsa, imanın dadını hiss edər. Allah və Rəsulunu hər şeydən çox sevərsə, sevdiyini yalnız Allah üçün sevərsə, Allah küfrdən qurtardıqdan sonra, təkrar küfrə dönməkdən oda atılmaqdan qorxduğu kimi qorxarsa“. (Buxari, İman, 9) İnsan öləndən sonra axirətdə kimin yanında, kimin cərgəsində olmaq istəyirsə, dünyada onu sevməlidir, onun həyatını örnək götürməli, onun yolu ilə getməlidir. Çünki insan axirətdə sevdikləri ilə birlikdə olacaq. Mömin də təbii ki, Rəsulullahı sevməlidir, çünki axirətdə ən çox Onun yanında olmaq istəyir.\npeyğəmbər sevgisi Rəsulullah sevgi sevmək


11 Yanvar 2013 - №01\nXalq Təhsili Muzeyinin yaradılmasının 80 illiyinə həsr olunan sərgi açılıb\nDekabrın 28-də Xalq Təhsili Muzeyində bu müəssisənin yaradılmasının 80 illiyinə həsr olunan sərginin açılışı oldu.\n"Xalq Təhsili Muzeyi-80" adlı sərginin açılış mərasimində təhsil nazirinin müavini Qulu Novruzov, Təhsil Nazirliyinin Aparatının rəhbəri İlham Pirməmmədov, nazirliyin bir sıra şöbələrinin müdirləri, respublikanın tanınmış alim və pedaqoqları iştirak edirdilər.\nTədbiri Xalq Təhsili Muzeyinin direktoru Lalə Bayramova açaraq rəhbərlik etdiyi müəssisənin keçdiyi tarixi yol barədə məlumat verdi. Qeyd olundu ki, 1932-ci ildən fəaliyyət göstərən Azərbaycan Respublikası Təhsil Nazirliyi Xalq Təhsili Muzeyinin əsas məqsədi qədim zamanlardan başlayaraq müasir dövrə qədər Azərbaycanda pedaqoji fikrin, elm və təhsilin inkişaf tarixini əks etdirmək, təhsilin bütün pillələrində əldə olunmuş uğurların təbliğ olunmasıdır. Muzeydə təhsil sahəsində əvəzsiz xidmətləri olan maarifçilərə, elm xadimlərinə, pedaqoq-alimlərə, ziyalılara, iş təcrübəsi geniş yayılan qabaqcıl müəllimlərə və təhsil müəssisələrinə dair sənəd və materiallarla yanaşı, tədris prosesini əks etdirən fotoşəkillər, nadir dərs vəsaiti və ləvazimatları, müxtəlif illərə məxsus dərslik və proqramlar, tədris müəssisələrində istifadə edilən texniki vəsaitlər, şagirdlərin, tələbələrin, müəllimlərin əl işləri, albomlar, maketlər və digər eksponatlar nümayiş etdirilir.\nMuzeyin elmi-tarixi əsaslar üzərində qurulan, xronoloji ardıcıllığa riayət edən ekspozisiyasının 6 salonda yerləşdirildiyini deyən Lalə Bayramova onların hər biri barədə ətraflı danışdı. Qeyd edildi ki, Azərbaycan dövlətinin təhsilə göstərdiyi diqqət və qayğı VI salonun ekspozisiyasının əsas istiqamətidir. Həmin salonda ulu öndər Heydər Əliyevin Azərbaycan təhsilinin keyfiyyətinin yüksəldilməsi və inkişafı naminə fəaliyyətini əks etdirən "Heydər Əliyev və təhsil", Azərbaycan Respublikasının Prezidenti cənab İlham Əliyevin təhsil və elm sahəsindəki genişmiqyaslı fəaliyyətini və Heydər Əliyev Fondu tərəfindən təhsilə göstərilən diqqət və qayğını təcəssüm etdirən sənəd və materiallar nümayiş olunur.\nLalə Bayramova Xalq Təhsili Muzeyinin 80 illik yubileyi münasibəti ilə muzey əməkdaşlarından 2 nəfərin Təhsil Nazirliyinin "Azərbaycan Respublikasının qabaqcıl təhsil işçisi" döş nişanı, 12 nəfərin isə Fəxri fərmanla təltif edilməsini muzey işçilərinə göstərilən diqqət və qayğının bariz nümunəsi olduğunu dedi.\nTəhsil nazirinin müavini Qulu Novruzov çıxış edərək Xalq Təhsili Muzeyinin zəngin təhsil tariximizi yaşadan bir müəssisə olduğunu xüsusi vurğuladı. Muzey işinin olduqca vacib və əhəmiyyətli hesab edildiyini, bu sahədə çalışanların müqəddəs bir işlə məşğul olduqlarını söyləyən nazir müavini Azərbaycan təhsilinin tarixi ənənələrini yaşadan, onu layiqincə qoruyub gələcək nəsillərə çatdıran Xalq Təhsili Muzeyinin fəaliyyətini yüksək qiymətləndirdi.\nQulu Novruzov ölkəmizdə təhsilin keyfiyyətinin yüksəldilməsi, inkişafı ilə bağlı bir sıra mühüm addımların atıldığını, tədbirlərin həyata keçirildiyini deyərək Xalq Təhsili Muzeyinin də fəaliyyətini müasir tələblərə uyğun qurduğunu qeyd etdi. Son illərdə Azərbaycanın təhsil tarixinin araşdırılaraq xalqa çatdırılması istiqamətində görülən işlərdən geniş danışan nazir müavini sonda muzeyin kollektivini təhsil naziri Misir Mərdanovun və öz adından təbrik etdi, onlara işlərində uğurlar arzuladı.\nÇıxış üçün söz alan görkəmli alimlər, pedaqoqlar Xalq Təhsili Muzeyinin kollektivinin əməyini yüksək dəyərləndirərək burada zəngin mütərəqqi ənənələrə, milli mənəvi dəyərlərə və beynəlxalq təcrübəyə əsaslanaraq inkişaf edən müasir Azərbaycan təhsilinin nailiyyətlərini əhatə edən sənəd və materialların qorunub saxlanıldığını və layiqincə təbliğ edildiyini bildirdilər. Çıxış edənlər Xalq Təhsili Muzeyinin yaradılmasının 80 illik yubileyi münasibəti ilə müəssisənin əməkdaşlarını təbrik edərək onlara fəaliyyətlərində nailiyyətlər dilədilər.\nSonra Xalq Təhsili Muzeyinin yaradılmasının 80 illiyinə həsr olunan "Xalq Təhsili Muzeyi-80" adlı sərgiyə baxış keçirildi.


İŞİD-də döyüşən “Sumqayıt camaatı”nın lideri kimdir? – Təfərrüat | SUMQAYITXEBER.COM\nSUMQAYITXEBER.COM > SUMQAYIT > İŞİD-də döyüşən “Sumqayıt camaatı”nın lideri kimdir? – Təfərrüat\nİŞİD-də döyüşən “Sumqayıt camaatı”nın lideri kimdir? – Təfərrüat\nMüəllif: sumqayitxeber.com • Tarix: 29 Aprel 2015 • Baxış sayı: 839 dəfə • Şərh yoxdur\nMəhkəmədə ifadə verən Sənan Baxışov deyib ki, orada dini adı “Abu Hafs” olan Aqil Hacıyevin rəhbərlik etdiyi “Sumqayıt camaatı”na qoşulub: “Abu Hafsaya biət etdim. “Sumqayıt Abu Hafs camaatı” Nüsra Cəbhəsi hərbi qruplaşmasının tərkibində idi. Orada olan müddətdə əslən ərəb olan Abu Yusif mənə və “Sumqayıt camaatı”na hərbi təlimlər keçir, odlu silahdan istifadə etmək qaydalarını, döyüş taktikasını öyrədirdi. Təxminən 15 gündən sonra Azərbaycandan olan, dini adları Mustafa və Abu Usama olan şəxslərlə “Sumqayıt Abu Hafsın camaatı”ndan ayrılaraq Sarma vilayətində olan “Ənsar camaatı”na qoşulduq. Eldost Quliyevlə orada tanış olmuşam. Birlikdə hərbi və fiziki təlim keçmişik. 11 ay orada qaldıqdan sonra Azad Suriya Ordusu tərəfindən əsir götürüldük. Orada Muaz ləqəbli Maarif Mərdanovu da gördüm. Əsirlikdən azad olunandan sonra Azərbaycana qayıtdım”.\nBaşqa bir mühüm fakt isə onun qardaşının həbsidir. Rusiya Federal Təhlükəsizlik Xidməti Suriyada terrorçuları maliyyələşdirən azərbaycanlını həbs edib. “Kommersant” qəzetinin məlumatına görə, Lipetsk vilayətində Qaçay Tağı oğlu Hacıyevə qarşı terrorçuların maliyyələşdirilməsi maddəsi ilə cinayət işi başlanıb. İstintaqın versiyasına görə, Qaçay Hacıyev alma satışından əldə etdiyi gəliri Suriyada vuruşan “Cund əş-Şam” terrorçu qruplaşmasına göndərib. Qaçayın birinci həyat yoldaşı Viktoriya Babkina onun belə iş görəcəyinə inanmır. “Qaçay heç də böyük iş adamı deyil. O, anbardan maşınla meyvə alıb, bazarda həmin meyvəni satırdı. İstintaq iddia edir ki, Qaçayın qazandığı pullar Türkiyəyə, ordan isə Suriyadakı terrorçulara göndərilib. Əslində, Qaçay Suriyada yaşayan qardaşına və onun ailəsinə kömək edirdi. Suriyada Qaçayın qardaşından başqa Suğra adlı bacısı da yaşayır. Suğranın azərbaycanlı əri həlak olub. Qaçay ona da kömək edirdi. O, təkcə Suriyaya deyil, Azərbaycanda və Rusiyada yaşayan qohumlarına da pul göndərirdi”, – Babkina vurğulayıb.\nV.Babkinanın sözlərinə görə, Qaçayın qardaşı Aqil bir il əvvəl Suriyada itkin düşüb: “Aqil ailəsi ilə birlikdə Suriyada döyüşlərin getdiyi yerdə yaşayırdı. Qaçay qardaşı Aqil haqqında danışarkən onun inanclı bir insan olduğunu, dörd uşağından başqa, Suriyada olan ikinci evliliyindən olan iki uşağına baxdığını söyləyirdi”.


İran böhranı çözülərsə…\n2021, 12 Aprel, Bazar ertəsi, Bakı vaxtı 22:46\nATƏT-in Minsk Qrupunun həmsədrləri mətbuat konfransı keçirərkən - Bakı 12 iyul 2005\nEkspertlərin fikrincə, belə olan təqdirdə Rusiyanın Qarabağ münaqişəsinin həlli prosesinə meylli olacağı gözləniləndir\nHəmsədrlərin mayın 24-də yayılan bəyanatı hakimiyyətə yaxın elektron mediada bir qədər tənqidi yöndə şərh edildi. Hətta belə bir fikir də özünə yer alıb ki, həmsədrlərin Qarabağ münaqişəsinin həlli məqamının yetişməsiylə bağlı bəyanatı onların özlərini işgüzar göstərmək və bu səfərə xüsusi çəki vermək niyyətlərindən irəli gəlir. Ancaq «Zelkalo» qəzetinin şərhçisi Rauf Mirqədirov həmsədrlərin bəyanatına tənqidi yöndə yanaşma ilə razı deyil. O, deyir ki, istər Amerika Birləşmiş Ştatlarının, istərsə də Fransanın Qarabağ münaqişəsinin həlli istiqamətində səylərini artırması özünü çox açıq şəkildə göstərir. Əgər həmsədr ölkələr qlobal məsələlərdə, o cümlədən də İran böhranının çözülməsində yekdil fikrə gəlsələr həmsədrlərin həmin bəyanatını anlamaq daha asan olar. Rauf Mirqədirov deyir ki, İran böhranı çözülərsə Rusiyanın Qarabağ münaqişəsinin həlli prosesinə meylli olacağı gözləniləndir: «Bu halda Rusiya Qarabağ münaqişəsi ilə manipulyasiya imkanlarını itirir. Rusiya gah Azərbaycanın ərazi bütövlüyünü müdafiə edirəm deməklə, gah da Kosova münaqişəsini oxşar münaqişələrə nümunə göstərməklə Qarabağ münaqişəsindən manipulyasiya kimi istifadə edirdi».\nHələ bölgəyə son səfərləri ərəfəsində həmsədrlər bəyan etmişdilər ki, əgər onların təklifləri qəbul edilməsə onda tərəflərin özündən təklif gözləyəcəklər. Rauf Mirqədirov deyir ki, həmin fikirlərə isə təklifləri qəbul edilməyəcəyi təqdirdə tərəflərə təzyiq mexanizminin işə düşəcəyinə işarə kimi baxmaq lazımdır. Onun sözlərinə görə, əgər həmsədr ölkələr Qarabağ münaqişəsinin həlli istiqamətində təzyiqləri artırarsa tərəflər həqiqətən də öz mövqelərindən geri çəkilməli olacaqlar.\nAzərbaycan Naminə İctimai Forumun rəhbəri Eldar Namazova görə isə, həmsədr ölkələrin indilikdə heç də hamısı Qarabağ münaqişəsinin həllində eyni səviyyədə maraqlı deyil. O, hesab edir ki, Azərbaycan regionda şəraitin dəyişməsini gözləmədən bir sıra ciddi addımlar atmalıdır. «Azərbaycan özünə münasibətin dəyişməsini istəyirsə, regionun güclü ölkələrindən birinə çevrilməyi bacarmalıdır. Ordu quruculuğu başa çatdırılmalıdır. Həm ölkənin siyasi, həm də iqtisadi həyatında islahatlar həyata keçirilməlidir, korrupsiyaya qarşı ciddi şəkildə mübarizə aparılmalıdır».\nAzərbaycandakı bəzi təhlilçilər isə həmsədrlərin geniş tərkibdə regiona bu dəfəki səfərlərinə prezidentlərin iyuna planlaşdırılan görüşünə hazırlıq işləri kimi baxırlar. «Qafqaz» Araşdırmaları Mərkəzinin rəhbəri Xaləddin İbrahimli deyir ki, əgər xarici işlər nazirlərinin qarşıdakı görüşlərində irəliləyişlər əldə edilərsə prezidentlərin görüşü müəyyən əhəmiyyət kəsb edəcək.\nHər halda, yerli təhlilçilərə görə, sülh razılaşmasının əldə edilməsi ilk növbədə tərəflərin mövqelərinin yaxınlaşmasından asılıdır. Onların mövqelərinə görə, bu günlər Azərbaycan və Ermənistan rəsmilərinin verdikləri bəyanatlar isə hələ ki, belə bir yaxınlaşmanın olmadığından xəbər verir. Azərbaycanda səslənən bəyanatlarda yenə işğal altında olan ərazilərin boşaldılması, Ermənistanda səslənən bəyanatlarda isə Dağlıq Qarabağın statusunun bəri başdan məlum olması məsələsi önə çəkilir…


Rusiya bu cür məhv olur! - 7Times.Az – Son Xəbərlər, Dünya Xəbərləri və Multimedia\n22 Noyabr 2021, 17:38\nBu ucu-bucağı görünməyən ölkə – çoxmillətlidir. Ancaq bu çoxmillətli ölkənin aparıcı etnosu olan rusların sayı, ən son statistikaya görə, 80 milyondan da azdır. Yəni hazırda 137 milyonun az qala yarısı qeyri-rusdur.\nBir tərəfdən də pandemiya, koronavirus Rusiyada əhali azalmasını sürətləndirən amilə çevrilib – hər gün 1200-ü aşan ölüm sayı ilə.\nBir xalqın ziyalısı, jurnalisti, yaradıcı şəxsi rus gənclərini bu cür yad torpaqlar, ambisiyalar, başqa millətlər “yolunda” düşünüb-daşınmadan xərcləyirsə, həm də boşuna xərcləyirsə, bu xalqın aqibəti məlumdur artıq.//axar.az


Rusiya Avtomobil Bazarı çökdürülüb – Payızda Ciddi Hadisələr Olacaq - XEBERLER\nRusiya avtomobil bazarı çökdürülüb – Payızda ciddi hadisələr olacaq\nxeberler26 Aprel 2022\nQərbin sanksiyalarının ən çox təsir etdiyi sahələrdən biri də Rusiyanın avtomobil sənayesidir. Hazırda AvtoVAZ-ın istehsal gücünün 6 faizindən istifadə olunur, UAZ aprelin 30-dan avtomobil istehsalını dayandırır, KamAZ-ın istehsalında problemlər yaranıb, “Toyota”, “Nissan”, “Volksvagen” və digər xarici şirkətlər ölkədə avtomobil yığılmasını dondurub.\nBu barədə iqtisadçı ekspert Qubad İbadoğlu bildirib.\n“Rəsmi məlumata görə, bu ilin mart ayında Rusiyada avtomobil istehsalı ötən ilin mart ayı ilə müqayisədə 70,5 faiz, əvvəlki ayla müqayisədə 60,5 faiz azalıb, apreldə istehsalın ötən illə müqayisədə 80 faizdən də çox azalacağı proqnozlaşdılır. Bu tendensiya Rusiyada yeni avtomobillərin qiymət bahalaşmasına, köhnə avtomobillərə də xidmət xərclərinin artmasına gətirib çıxarıb.\nEyni problem bir neçə aydan sonra Rusiya aviasiya və gəmiqayırma sənayesində də müşahidə olunacaq. Komplektləşdirici hissələrin təminatında yaranmış problemlər texnoloji məhsul istehsalının dayanmasına və məhdudlaşdırılmasına gətirib çıxaracaq ki, bu da milyonlarla iş yerlərinin bağlanması deməkdir. Ən geci payızda Rusiyada tətillər və sosial-iqtisadi tələblərlə etiraz aksiyaları kütləviləşəcək”, – ekspert qeyd edib.\navtomobil bazarı ciddi çökdürülüb en son xeberler ən son xəbərlər hadisələr hrefhttpswwwaz24saatorgrusiyaavtomobilbazaricokdurulubpayizdaciddihadisC999lC999rolacaqRusiya olacaqah2 Payızda son xeberler son xəbərlər stylecolorcd1714a xeberler xeberler 24 saat xeberler bu gun xəbərlər\n“Putinlə Zelenski arasında danışıqlar bərpa edilməlidir”\nRusiyanın su qiymətinə satılan nefti\nSərhəddən tarixi əhəmiyyətli əşyalar keçirmək istədi\nSüni zəka 6 saat ərzində 40 000 növ yeni kimyəvi silah ixtira edib


Home > Xəbəri > Çay sənayesi xəbərləri > Dünyadakı Məşhur Qara Çay sortları （2）\nCeylon Heights qara çayı ən çox Şri Lankanın dağlıq bölgəsinin şərq tərəfində istehsal olunan və dünyanın dörd əsas qara çayından biri olan Uwo çayı ilə məşhurdur. Sri\_'nin şərq tərəfi Lanka dağlıqdır ərazi bütün il boyu buludlarla doludur. Qışda əsən şimal-şərq mussonu daha çox yağış gətirir (Noyabr-Növbəti ilin fevral ayları), bu da çay əkini istehsalı üçün əlverişsizdir. Buna görə ən yaxşı çay keyfiyyəti iyul-sentyabr aylarında əldə edilir. Qərb tərəfdə, yayda (may-avqust) cənub-qərb musson yağışının təsiri sayəsində istehsal olunan Tingbula çayı və Nuwara Eliya çayı ən yaxşı şəkildə yanvar-mart aylarında yığılır.\nƏvvəlki : Dünyadakı Məşhur Qara Çay növləri (1)\nSonrakı : Qara çayı ayırmaq üçün əllərdən və gözlərdən istifadə etmək


Əlirza Ərdəbilli İranda pantürkizm düşüncəsini təmsil edən qruplaşma ya hərəkatın mövcudluğunu rədd edir. Amerikanın Səsinə müsahibə verən tanınmış yazar, jurnalist və siyasi fəal hesab edir ki, İran İnqilab Məhkəmələrinin güneyli milli fəallara qarşı çıxarıdığı hökmlərdə tez-tez işlədilən bu termin Turan dövləti qurmaq istəyənlərə deyil, milli varlığını qoruyan adamlara şamil olunur.\nƏlirza Ərdəbilli: İran hökuməti milli fəallara qəsdən pantürkist damğası vurur\n“Pantürkizm iki şeydən ibarətdir. Birincisi ötən əsrin ilk illərində türk dünyası və muxtəlif türk xalqları arasında siyasi yaxınlaşma simvolu olub. İkincisi isə, bu gün Güney Azərbaycan və İranda yaşayan türklərin milli haqları uğrunda mübarizəsini susdurmaq üçün bir basqı bayrağıdır. Belə ki Güney Azərbaycanda ana dilində təhsil hüququ kimi əsas haqlarını tələb edən türkləri pantürkist adlandıraraq onları susdurmaq istəyirlər,” deyə jurnalist söyləyir.\nPantürkizm bu gün Güney Azərbaycan və İranda yaşayan türklərin milli haqları uğrunda mübarizəsini susdurmaq üçün bir basqı bayrağıdır.\nGüneyli yazar hazırda milli fəalların hər zamandan çox pantürkist ittihamı ilə üzləşdiklərinə toxunaraq belə ittihamların zaman və dönəmin siyasi şərtlərinə görə dəyişdiyini vurğulayır:\n“Bir zamanlar Azərbaycanda milli məsələ ilə bağlı fəaliyyət edənlərə kommunist ya Pişəvəriçi deyərdilər. Zaman və şərtlər dəyişdikcə, İrançı qruplar milli fəallara qarşı irəli sürdükləri ittihamları da yeniləyirlər.”\nƏlirza Ərdəbilinin fikrincə yazar və şair, habelə milli-mədəni fəalların başqa türk xalqları ilə təmas və yaxınlaşma təşəbbüslərini pantürkizm adlandırmaq düzgün deyil:\nƏlirza Ərdəbilli: Güney hərəkatı pantürkizm yox, türkçülük üzərində qurulub\n“İndiki dünyada bu normaldır, qloballaşma millətləri yaxınlaşdırır. Sadəcə Türklərdə deyil, Farslarda, Kürdlərdə də belədir. Muxtəlif ölkələrdə yaşayan türklər birbirindən təsir alır, dillərinə yeni sözlər qazanırlar. Buna pantürkizm demək doğru olmaz.”\n“Güney Azərbaycan fəalları türklüyə önəm verirlər, çünki indi ən çox sual altında, zərbə altında olan şey Türklüyümüzdür. Bu məntiqi bir reaksiyadır. Ərəbistanda qadınların maşın sürməsi qadağadır, buna görə də oranın qadınları maşın sürmək haqqına çox önəm verirlər.” deyə o, əlavə edir.\nGüney Azərbaycan fəalları türklüyə önəm verirlər, çünki indi ən çox sual altında, zərbə altında olan şey Türklüyümüzdür. Bu məntiqi bir reaksiyadır.\nGüney Azərbaycan Milli Demokratik Birliyi təşkilatının sözcüsü həmçinin avqustun 24-də İraq, İran, Türkiyə və Suriyalı Kürd təşkilatlarının iştirakı ilə İraqın Ərbil şəhərində keçiriləcək Milli Kürd Qurultayı, eləcə də İran, Əfqanistan və Tacikistan farsları daxil olmaqla bütün farsdilli xalqlar üçün proqram yayan beynəlxalq media ilə bağlı görüşlərini Amerikanın Səsi ilə paylaşıb.\nGüneyli vəkillər İran məhkəmələrinin milli fəallara qarşı irəli sürdükləri pantürkizm ittihamının dövlətin cinayət məcəlləində əks olunmadığını deyirlər.\nAmnesty International İran Azərbaycanı ilə bağlı yaydığı bəyanatlarında pantürkizm günahlandırmasını “anlaşılmaz şəkildə yazılmış” bir ittiham kimi qiymətləndirir.


Deputatdan sensasion qadağa təklifi: “Əhalinin bulaq suyundan istifadəsinə yol vermək olmaz“\nTarix 13.03.19, 15:46\nAzFakt.com "Yeni Sabah”a istinadən xəbər verir ki, bu silsilənin davamı olaraq daha bir deputat analoqu olmayan təşəbbüslə çıxış edib.\nYAP-çı deputat Aydın Hüseynov Milli Məclisin Aqrar siyasət komitəsinin bu gün keçirilən iclasında deyib ki, əhalinin bulaq suyundan pərakəndə şəkildə istifadəsinə yol vermək olmaz: "Bəzi rayonlarda bulaqların suyu həyətlərə çəkilir. Bunun qarşısının alınması üçün mexanizm hazırlanmalıdır. Qanunlara dəyişikliklər zamanı bu da nəzərə alınmalıdır. Bulaq suyundan istifadənin normaları müəyyənləşməlidir”.\nQeyd edək ki, bundan əvvəl Nazirlər Kabineti meşələrdən cır meyvələrin, dərman bitkilərinin və s. toplanmasına görə cərimələrin üç dəfə artırılması haqda qərar vermişdi. Lakin qərar geniş ictimai rezonans, etiraz doğurdu və prezident İlham Əliyev tərəfindən ləğv edildi, yəni cərimələr artırılmadı. Daha sonra meşələrin hasarl


"Koronavirusa yoluxmamaq üçün yeganə yol evdə qalmaq, izolyasiya olunmaqdır" - DEPUTAT .\n31 Mart 2020 20:02 Turkustan.info\nMartın 30-da Operativ Qərərgahın verdiyi qərara əsasən karantin rejim daha da sərtləşdirilərək insanların çölə çıxmasına qadağa qoyuldu.\nBununla bağlı sonxeber.az-a danışan deputat İlham Məmmədov bildirib ki, bu gün bəşəriyyət dərk edir ki, çox dəhşətli və bu gün üçün qarşısı alınmaz bir bəla ilə üzləşib. Koronavirusun ciddiliyini başa düşün, ailənizin sağlamlığı naminə evdə qalın. Bu bəlanın ölüm statistikası da öz sözünü deyir. Dünyanın ən inkişaf etmiş ölkələri belə bu virusun qarşısında aciz qalıb. Hətta dünyanın hegemon dövləti olan ABŞ-ın Prezidenti Donald Tramp bildirdi ki, “əgər bu prosesi 200 min insanın ölümü ilə başa vura bilsək, biz bu mübarizədən qalib çıxmış hesab olunuruq.Artıq dünyanın inkişaf etmiş ölkələrində koronavirusa yoluxmuş insanların çeşidlənməsi aparılır. Yəni yaşlı və ağır vəziyyətdə olan insanlar xəstəxanaya qəbul olunmur və onları ölümlə üz-üzə buraxırlar. İnsanlar hətta öz yaxınları ilə vidalaşa bilmirlər. Ölkələrin bir çox sosial məsələlərdə imkanları tükənmək üzrədir.Tibbi ən inkişaf etmiş ölkələr belə bu bəlanı qarşılayacaq gücdə deyil. Bu ağır durum səhlənkarlığın nəticəsində baş verib. İnsanların koronavirusu ciddiyə almaması və dövlətin qoyduğu qadağalara əməl etməməsi bu çətin vəziyyətin yaranmasına səbəb olub”.\nDeputat vurğulayıb ki, koronavirusa qarşı mübarizədə yeganə metod, bu virusa yoluxmamaq üçün yeganə yol evdə qalmaq, izolyasiya olunmaqdır:”Bütün dünya ölkələrinin rəhbərləri öz vətəndaşlarına bu müraciəti edirlər. İtaliyada həkimlər bu bəlaya düçar olmağın səbəbini insanların bu xəstəliyə laqeyd yanaşmasında görürlər. Ona görə də mən vətəndaşlara müraciət edirəm ki, bu məsələnin ciddiliyini nəzərə alsınlar. Bu infeksiya ciddi şəkildə yayılmağa başlayıb. Bəzi insanlar bu xəstəliyin ciddiliyini başa düşmək istəmir. Dövlət bütün resurslarını səfərbər edib ki, bu xəstəliyə qarşı effektiv mübarizə aparsın. Prezident İlham Əliyev dəfələrlə bununla bağlı xalqa müraciət edib. Gəlin, məsələyə ciddi yanaşaq. Dövlət lazımi tədbirləri görür, siz də buna dəstək olun, evinizdə oturun, virusa yoluxmanın qarşısını alın. Hələ bilmək olmur, bu virus nə qədər davam edəcək, nə qədər can alacaq”.\nDeputat qeyd edib ki, dünyanın inkişaf etmiş ölkələri belə bu virusun qarşısında aciz qalıblar:”Siz də bu virusun ciddiliyini başa düşün, ailənizin, yaxınlarınızın sağlamlığı naminə evdə qalın, qoyulan qaydalara riayət edin. Artıq başqa yol yoxdur. Bu xəstəliklə ən effektiv mübarizə yolu, özünü və yaxınlarını qorumağın yeganə vasitəsi evdə qalmaqdır”.


Müəllim-şagird layihəsi ~ Metodiki Tövsiyə\nPaylaşıldı 08:12 by Leyla Bayramova\nÇox zaman dərs prosesində şagirdlərin fənnə marağı az olur. Belə hallarda şagirdlərin dərsə marağını artırmaq üçün tətbiq edilə biləcək ən maraqlı oyunlardan biri də müəllim-müəllim oyunudur. Mən özüm hər zaman dərslərimdə bu oyunu tətbiq edirəm. Sinifiniz istər fənn kurikulumu tətbiq edilən,istərsə də ənənəvi sistem tətbiq edilən sinif olsun, siz bu oyunu rahatlıqla tətbiq edə bilərsiniz.\nBütün sinifə belə bir tapşırıq verilir. Hər kəs lövhəyə asılmış vərəqin üzərinə stiker yapışdıracaq. Ancaq, bu stikerə əvvəlcədən yazı yazırlar. Stikerin arxa tərəfinə hərə bir nəfərin adını anonim şəkildə qeyd edir. Ən çox hansı şagird səs toplasa 1 günlük müəllim mövqeyini icra edir. Deduktiv və reproduktiv dərs tiplərində siz bunu rahatlıqla tətbiq edə bilərsiniz.\nİkinci variant: Müəyyən meyarlar qoymaqla həftəlik qalib müəyyən edilə bilər. Məsələn, bu həftə ərzində reallaşdırmalı olacağınız standartlara uyğun əsas 2 meyar müəyyən edin. Həftə ərzində kim sizin müəyyən etdiyiniz meyarın öhdəsindən ən yüksək səviyyədə gəlibsə- IV səviyyəyə cavab verən şagirdi həftənin qalibi elan edə bilərsiniz. Bu prosesə şagirdləri də cəlb etsəniz daha məqsədəuyğun olar. Şagirdlər həftə ərzində daha fəal olmağa can atacaqlar. Nəticədə, həftənin qalibi bir günlük müəllimlik vəzifəsini yerinə yetirəcək. Həmçinin bu prosesi öz yaradıcılığınıza əsaslanaraq da dəyişə və fərqli formalarda tətbiq edə bilərsiniz. günün, həftənin, ayın qalibləri kimi fəallaşdırma şagirdləri n fənnə olan marağını artıracaqdır.\nPaylaşıldı Fəallaşdırma oyunları


93 yaşlı prezident 37 ildən sonra\n93 yaşlı prezident 37 ildən sonra devrildi\n12:07 15 Noyabr 2017 Oxunub : 1410\n1980-ci ildən Zimbabveyə rəhbərlik edən 93 yaşlı prezident Robert Muqabe hərbçilər tərəfindən devrilib. AzVision.az-ın xarici mətbuata istinadən verdiyi xəbərə görə, ölkənin təhlükəsizlik məsələləri üzrə milli şöbənin rəhbəri Muqabe və ailəsinin ev dustaqlığında olduğunu, onun həyatı üçün təhlükə olmadığını bəyan edib.\nZimbabve ordusu ölkənin paytaxtı Harare şəhərində hökumət, parlament və məhkəmə binalarına gedən yolları bağlayıb. Hərbçilər şəhərin mərkəzində zirehli texnika yerləşdirib. Gecə saatlarında partlayış səslərinin eşidildiyi bildirilir.\nQiyamçılar həmçinin Zimbabvenin maliyyə naziri İqnasius Çombonu həbs edib. O, prezidetliyə namizəd şəxslərdən biri hesab olunurdu. Eyni zamanda hərbi çevrilişdən sonra vitse-prezident Emmerson Mnanqava da vəzifəsindən kənarlaşdırılıb.\n“ZBC” dövlət teleradio şirkətinin binası ələ keçirilib. Zimbabve hökuməti paytaxt Hararedə əsas obyektlərin hərbi mühafizəsini gücləndirməyə qərar verib. Hərbçilər şəhərin əsas magistral yollarında blokpostlar qururlar. Prezident sarayının da mühafizəsi xeyli gücləndirilib.


Deputatların təklifləri aqressiya ilə qarşılanır: Bu, nə canfəşanlıqdır belə?! Ayna.az\n"Hadı Rəcəbli bir vaxtlar, “müəllim qazana bilmirsə, gedib fəhləlik etsin” deyəndə Qüdrət Həsənquliyev susmuşdu"\nBir neçə gün öncə Sosial Tədqiqatlar Mərkəzi (STM) tərəfindən "Yeni imtahan modeli: islahatlar, nəticələr, gözləntilər" mövzusunda konfrans keçirildi. Konfransda ölkəmizdə tətbiq olunan yeni imtahan modeli ilə bağlı STM-in hazırladığı analitik hesabat təqdim olundu. Təhsil Nazirliyinin, Dövlət İmtahan Mərkəzinin (DİM) rəhbərlərinin də iştirak etdiyi təbdirdə, həmçinin iştirakçılar tərəfindən təhsillə bağlı müəyyən təkliflər, tövsiyyələr səsləndirildi.\nMəsələn, deputat Qüdrət Həsənquliyev təklif etdi ki, repetitorluğun aradan qaldırılması məqsədilə müəllimlərin əməkhaqları artırılmalıdır. Həmçinin ali məktəbəblərə keçirilən imtahanlarda abituriyentlərin bir neçə fəndən yox, bütün fənlərdən imtahan verməsini məqbul hesab etdiyini bildirdi. Ali təhsil müəssisələrində tədrisin keyfiyyətinin aşağı olduğunu vurğulayan deputat, ali məktəblərin buraxılış imtahanlarının da Dövlət İmtahan Mərkəzi tərəfindən həyata keçirilməsini təklif etdi.\nDeputat Elxan Süleymanov isə 65 yaşını tamamlamış məktəb direktorlarının işdən çıxarılmasını doğru hesab etmədiyini bildirdi.\nMaraqlıdır, millət vəkillərinin səsləndirdikləri bu təkliflər nə qədər real görünür, həmçinin təhsil sahəsində mövcud problemlərin aradan qaldırılmasında nə dərəcədə effektiv olar? Suallarımıza ekspertlərlə AYNA tutmağa çalışdıq.\nSözügedən konfransda iştirak etmiş təhsil eksperti Elçin Əfəndi hesab edir ki, millət vəkillərinin təklifləri daha çox növbədənkənar parlament seçkiləri uğrunda təbliğat kampaniyasına bənzəyirdi: “Həmin tədbirdə iki millət vəkili növbəti dəfə Milli Məclisə düşmək üçün, necə deyərlər, dəridən-qabıqdan çıxıb fikir bildirməyə can atırdı. Amma fikirləri başdan-ayağa pafosdan ibarət idi, reallıqla ayaqlaşmırdı”.\n“Məsələn, Qüdrət Həsənquliyev deyir ki, "buraxılış imtahanlarına bütün fənlər salınmalıdır, qoy bütün qruplar ədəbiyyat, tarix haqqında nəsə bilsinlər". Bu, indiki dönəm üçün olduqca yanlış fikirdir. Mən hələ heç vaxt görmədim ki, hansısa cərrah əməliyyat zamanı "Məni candan usandırdı, cəfadan yar usanmazmı?" qəzəlini desin və ya pasienti tarixdən suallar atəşinə tutsun. Elxan Süleymanov isə deyir ki, "yaşı 65-i keçmiş direktorlara əl vurmayın, qoyun, işləsinlər". Baxın və görün ki, bizi kimlər harada təmsil edirlər”, - deyə ekspert bildirdi.\nE.Əfəndi təhsil sahəsində həyata keçirilməli vacib islahatlardan da danışdı: “Əslində, deputatlar deməliydilər ki, gəlin buraxılış imtahanlarına, yəni ümumi qəbul imtahanlarında informatika fənnini əlavə edək. Bu dəqiqə İnformasiya Texnologiyaları (İT - red.) dünyada ən inkişaf edən sahədir. Həmçinin təklif olunmalı idi ki, "ölü" ixtisaslar ləğv olunsun. Çünki o ixtisasları bitirənlər Qüdrət müəllimin qabağına usta, fəhlə, “apalofka” quran qisimdə çıxırlar. “Ölü” ixtisaslara tələbat yoxdur və deputatlar da təklif etməliydilər ki, belə ixtisaslar ləğv edilsin, əvəzində yeni, müasir dövrün tələblərinə cavab verən ixtisaslar açılsın”.\n“Müəllimlərin əməkhaqlarının artırılması nədənsə Qüdrət Həsənquliyevin indi yadına düşüb. Milli Məclisdə Hadı Rəcəbli bir vaxtlar, “müəllim qazana bilmirsə, gedib fəhləlik etsin” deyəndə Qüdrət Həsənquliyev susmuşdu. İndi seçkiqabağı, deyəsən özünə xal qazanmaq istəyir”, - müsahibimiz vurğuladı.\nFilologiya üzrə fəlsəfə doktoru, AMEA Folklor İnstitutunun aparcı elmi işçisi Əpoş Vəliyev isə əvvəlcə Dövlət İmtahan Mərkəzi tərəfindən aparılmış imtahanlarla bağlı keçirilən sorğuların nəticələrindən danışdı: “Doğrudur, uzun illərdir ki, Dövlət İmtahan Mərkəzi şəffaflığını qoruyan yeganə qurumlardandır. Qurumun apardığı bütün imtahanlar şəffaf keçirilir, heç bir vəzifəli şəxs həmin imtahanlara müdaxilə edə bilmir, imtahan zamanı baş verən hər hansı bir hadisə dərhal araşdırılır, hüquqi qiymət verilir. Amma imtahanlar nə qədər şəffaf aparılsa da, hazırda orta məktəbdə verilən təhsillə instituta qəbul olmaq qeyri-mümkündür. Bu gün repetitorluq, hazırlıq kursları ləğv edilsə, 100 abituriyentdən 2, ya da 3-ü orta məktəbdə öyrəndiyi biliklə instituta daxil ola bilər. Birinci sinif şagirdi repititor yanına gedirsə, hansı təhsil uğurlarından danışmaq olar?”\n“Dərsliklərimizdə xeyli sayda qüsur var, dərsliklərin müəllifləri peşəkar deyil, dərsliklər yazıldıqdan sonra ekspertlər tərəfindən ciddi yoxlanılmır. Ona görə də yeni imtahan modellərinin, təhsil islahatlarının effektivliyi, nəticə verməsi üçün öncə orta məktəbdə tədrisin keyfiyyəti yüksəldilməli, dərsliklər mütəxəssislər tərəfindən yenidən hazırlanmalı, ekspertlər tərəfindən ciddi yoxlanıldıqdan, qüsurlar aradan qaldırıldıqdan sonra orta məktəblərə verilməlidir. Müəllimin əvvəlki hörmətinin qaytarılması da şərtdir. Təəssüflər olsun ki, bu haqda fikirlər səsləndirilmir, bu problemin həlli üçün təxirəsalınmaz tədbirlər görülmür”, - E.İslamoğlu qeyd etdi.\nHəmsöhbətimiz deputatların təkliflərinə də münasibət bildirdi: “Tədbir zamanı diqqətçəkən məqamlardan biri bəzi deputatların canfəşanlığı idi. Sosial Tədqiqatlar Mərkəzinin daha öncə keçirilən tədbirində sona qədər zalda əyləşməyən, müxtəlif bəhanələrlə tədbiri tez tərk edən, ümumiyyətlə tədbirə gəlməyən deputatlar bu dəfə xüsusi fəallıq göstərir, söz alaraq çıxış etməyə çalışırdılar. Şamaxının deputatı Elxan Süleymanovun məktəblərdə “iPhone”ların əxlaqsızlıq yayması fikri gülməli idi. Milli Məclisdə səsini eşidə bilmədiyimiz deputatın, sən demə ürəyi sözlə doluymuş. 65 yaşa çatan məktəb direktorlarının işdən azad edilməməsini təklif edən deputatın çıxışından belə anlaşıldı ki, deyəsən, Elxan müəllim bu dəfə deputat seçilməsə, karyerasını məktəb direktoru kimi davam etdirmək istəyir”.\n“Deputat Qüdrət Həsənquliyev isə müəllimlərin maaşının yüksəldilməsini təklif etdi. Amma maraqlıdır ki, Qüdrət müəllim Milli Məclisin iclaslarında heç zaman müəllimlərin maaşının artırılması ilə bağlı fikir səsləndirməyib. Məncə, artıq pafoslu sözlərlə seçicini ələ almaq mümkün deyil. Xalq islahatları dəstəkləyir və Milli Məclisə növbəti seçkidə gənc, bacarıqlı, savadlı, xalqın qeydinə qalacaq deputatlar seçiləcəyinə inanır”, - deyə müsahibimiz vurğuladı.\nMüəllif: Rumiyyə Miraslan 24 Dekabr 2019 10:16\n24 Dekabr 10:16 Cəmiyyət


Tarix klubu.: октября 2012\nCəlaləddinin Azərbaycana yürüşü (1225 - 1231)\n1222-ci ildə monqollar hiylə ilə Dərbənd səddini keçərək Azərbaycanı tərk etdilər. Monqolların Azərbaycanı tərk etməsindən sonra Xarəzmşah Cəlaləddin 1225-ci ildə Azərbaycana soxuldu. Mərkəzi Asiyada öz dövlətini itirən Cəlaləddin Azərbaycanda möhkəmlənməyə çalışırdı. Cəlaləddin:\nƏcəm İraqını ələ keçirdi;\nFars və Kirmana yiyələndi;\nAğsunqurilərin varliğina son qoydu;\nMarağanı ələ keçirdikdən sonra əhalinin etimadını qazanmaq məqsədilə bir sıra bərpa işləri apardı;\nTəbrizi tutaraq Eldənizlər dövlətinə son qoydu;\nGəncə, Beyləqan və Şəmkiri ələ keçirdi;\nAzərbaycanın idarəsini öz vəziri Şərəf əl-Mülkə tapşırdı;\nGəncəni öz iqamətgahına çevirərək burada qarnizon yerləşdirdi.\nCəlaləddinin hakimiyyəti illərində Azərbaycanda:\nDaxili çəkişmələr gücləndi;\nMəmur özbaşınalığı artdı;\nBir sıra feodallar Eldənizlər dövlətini bərpa etməyə cəhd göstərdilər;\nTəbrizdə baş verən üsyan məğlub oldu;\nBəndərin başçılığı ilə Gəncədə üsyan baş verdi (1231-ci il).\nMövzu: Azərbaycan tarixi , Dünya tarixi , Maraqlı tarix. , Tarixi günlər.\nCENGİZHAN TİMUÇİN FİLMİ TEK PARÇA\nMövzu: Dünya tarixi , Sərkərdələr , Şəxsiyyətlər , Video-tarix\nQədim Gəncə (film, 2003)\nMövzu: Azərbaycan tarixi , Maraqlı tarix. , Video-tarix


Sənədlərlə iş üzrə mütəxəssis (Document control) vakansiyası, Bakıda Sənədlərlə iş üzrə mütəxəssis (Document control) tələb olunur.\nAdministrasiya və idarəetmə ► Digər idarəçilik\nSənədlərlə iş üzrə mütəxəssis (Document control)\nƏlaqədar şəxs : Ağa\nTelefon : 0515398681\nMobil : 0515398681\nKaryera : şirkət 46 vakansiya elan edib\nİş barədə məlumat:Təlimat, prosedur və digər sənədləri oxuyub anlaya bilmək;\nMuxtəlif növ sənədlərini (layihə, müqavilə, tender və s.) vaxtında və düzgün hazırlamaq;\nBütün daxil olan və çıxan sənədlərin qeydiyyatını aparmaq;\nSənədləri səliqəli fayllaşdırmaq və arxivləşdirmək;\nSənədləşmə ilə bağlı digər tapşırıqları yerinə yetirmək;\nMüraciət etmək üçün cv-nizi, “Sənədlərlə iş üzrə mütəxəssis” başlığı ilə, [email protected] e-mailinə göndərə bilərsiz. Tələblər:\nSənədləşmə işində 1 ilə yaxın iş təcrübəsi;\nMS Office proqramlarından sərbəst istifadə bacarığı;\nRəsmi sənədlərin tərtibi və redaktəsi üzrə təcrübə arzuolunandır;\nSəlis Azərbaycan dili biliyi. İngilis və rus dillərindən birini mükəmməl bilmək\nƏlavə olunub : 2022-03-02\nBaxılıb : 904\nBakıda digər "Digər idarəçilik" vakansiyaları\nKargüzar / ND Group 500 - 600 AZN\nDaxil olan məktubların cavablandırılması,qeydiyyata salınması və sistemə daxil edilməsi . - Müştərilərin müraciətlərinə baxılması - görülən işlər barədə rəhbərliyə hesabat - Rus dili Xoş görünüşlü səliqəli və t...Arxivçi / ND Group 400 - 600 AZN\nİş barədə məlumat Tələb olunan xüsusi biliklər • Sənədlərin arxivləşdirilməsi • Arxivləşdirilmiş sənədlərin sistemə işlənilməsi • Qovluqların nömrələnməsi • Sənədlərin skan edilərək sistemə toplanması...Efir növbətçisi / "Konnekt" QSC 400 AZN\nVəzifələr: -Connect TV tərəfindən təqdim olunan kanalların işlək vəziyyətdə olmasına daimi nəzarət. - Problem yaranan hallarda kanalların bərpası. - Nasazlıqların aradan qaldırılması. İş şəraiti: İş qrafiki: Növbəli i...Müdir müavini / ND Group 500 - 600 AZN\nİşçi ehtiyaclarının araşdırılmasında və təsdiqi prosesində iştirak etmək - Daxil olan telefon zənglərinin cavablandırılması - Vakansiyalara uyğun namizədlərin seçilməsi, ilkin müsahibələrin təşkili və keçirilməsi - İ...Dispetçer (GPS üzrə operator) / Camal LTD 600 AZN\n•\tNəqliyyat vasitələrinin siyahısının daimi yoxlanılması və yenilənməsi; •\tNəqliyyat vasitələrinin izlənərək kənarlaşma hallarının qeydiyyata alınması və rəhbərliyə məlumat verilməsi; •\tGPS sistemləri üzərindən...Aptek müdiri / Hcrell 700 AZN\nPort Baku və Amburanda yeni açılan apteklər üçün Aptek Müdiri vakansiyası aktivdir. Əmək haqqı: 700 azn + bonus Mütərəqqi həvəsləndirməyə uyğun olaraq gəlir əldə etməyə və satış üzrə komanda ilə birlikdə nəticə g...Document Controller / Pro Con İzo MMC 400 AZN\n- Kargüzarlıq işi - Müqavilələrin hazırlanması - Müqavilələrin arxivləşdirilməsi və nəzarəti - Daxil olan və çıxan sənədlərin qeydiyyata alınması - Sənədlərin hazırlanması ( arayış, məktub, akt və s.)...Koordinator / ND Group 500 - 700 AZN\nİdarəçilik üzrə müvafiq sahədə 3 ilədək iş təcrübəsi; Azərbaycan dilində səlis nitqə sahib olması vacibdir (rus, ingilis dili biliyi arzu olunandır); MS Office (Excel, Word, Power Point), 1C proqramlarından istifadə qabiliyyəti...Texniki Müdir / AF Hotel Aqua Park 1000 AZN\nTabeçiliyində olan texniki işçilərin işlərinə nəzarət etmək. Ərazidə olan texniki sahədən məsuliyyət daşımaq....Front Office Manager / The Crescent Beach Hotel Razılaşma yolu ilə\nОбязанности: - управление работой стойки приема и размещения гостей и гардероба, согласно установленных стандартов отеля; - организация ...


Ucuz iMac monoblokları! Bakıda iMac monobloklarına ən sərfəli qiymət!\nAsus AsRock Adata AOC Apple AnyTek A4Tech BaFo Beats By Dre BenQ Canon Canyon Corsair Creative Crucial Dahua DeepCool Dell D-Link Epson ESET Genius Gigabyte GoPro HP HuntKey i-Life Intel Kaspersky Kingston Lenovo LG LightWave Logitech MicroLab Microsoft MSI Olympus Patriot Pioneer Plextor PocketBook Razer Ricoh Samsung Sandisk Seagate Sony Toshiba TP-Link Transcend U-Com Ubiquiti ViewSonic Western Digital ZyXEL Fujitsu Acer Classic PowerCom Mercury YxTeLL Amazon Cisco Zotac Rapoo Mirsan Swan Tech EVGA HAVİT Proda Oppo DeLuxe Delux İntex Thermaltake Huawei Xiaomi Arctic Action Camera Galax KFA2 Hynix Galaxy Zalman NZXT Cooler Master Linksys Sonicgear Lexar iComp nVidia Sinology Emtec AeroCool AUKEY Biostar AMD QNAP Apevia ROSEWILL Atlas Sapphire Cosmic Leitz Combaterwing Flamingo Zelotes Hitachi DBPower Thrustmaster Edifier APC Rexel Kensington GBC Maxoak Buffalo Rii Elando DeepleeUK Orico Dicota SteelSeries PNY Datalogic G.SKILL Anker Victory Vesta Targus Xprinter Rivacase Defender Aigo\nTəhsil və iş üçün noutbuk - necə seçməli?\nHal hazırda noutbuk almaq çox da çətin deyil. Problem digər məsələdədir. Bu qədər böyük noutbuk çeşidi...\nMonoblok seçimi: Əvvəldən axıra kimi\nMonoblok almaq istəyirsiniz? Lakin onların nə ilə fərqləndiyini və sizə lazım olanı necə seçməli...\nAna səhifə Monobloklar\tApple monoblokları\nMonoblok Apple iMac 21.5 (2017) A1418 (MMQA2RU/A)\nCore i5 7360U\nMonoblok Apple iMac 2017 (MNEA2RU/A) 27\nMonoblok Apple iMac 21.5 Retina 4K 2017 (MNE02RU/A)\n1 TB SHD\nMonoblok Apple iMac Retina 5K 27 2017 A1419 (MNED2RU/A)\n8GB SO-DIMM DDR4 2400 Mhz\n5 121 azn\n4 009 azn\nMonoblok Apple iMac 2017 (MNDY2RU/A)\nDDR4-2400 Mhz 8GB\n2 889 azn\nBakıda ucuz iMac satışı\nSistem bloku və monitoru özündə birləşdirən yüksək texnolojili iMac monoblokları kompakt qutuya yerləşdirilən inqilabi yeni texnologiyalar sayəsində dərhal bütün dünyanın rəğbətini qazandı. Bu seriyanın hər bir modeli yüksək iş göstərici, məlumat mübadiləsi və shəkillərin keyfiyyəti ilə tək iş üçün deyil, həm də oyun oynamaq və ya kinoya baxmaq üçün ideal seçimdir.\n2017-ci ildə Apple şirkəti 21.5 və 27 düym ekranlı 2 model ilə bu seriyanı yenilədi. Hal hazırda texniki göstəcilərinə və ekranın ölçüsünə görə fərqlənən 4 mobolok seriyası mövcuddur. iComp internet mağazasının kataloqunda Apple stolüstü kompüterlərinin böyük çeşidi təqdim olunur. Bizim mağazada uyğun dioqanallı iMac monoblokunu seçib Bakıda ən ucuz qiymətə ala bilərsiniz.\nApple iMac monoblokunu ucuz qiymətə sifariş verin\nBiz iMac kompüterlərinə Azərbaycanda ən sərfəli qiymətlər təklif edirik. Bizim internet mağazada siz 21.5 və ya 27 dioqanallı mobolok seçib, rəsmi diler zəmanəti ilə ala bilərsiniz. Bu kateqoriyada qiymətlərlə maraqlanmaq, uyğun model seçmək və sifariş etmək olar. Bakı sakinləri ödənişi kartla ödəyə və ya kreditə götürə bilərlər. Bakı və ölkənin digər əyalətlərinə tez çatdırılmanı həyata keçiririk.


IRFS | JURNALİSTLƏRİN MÜDAFİƏ KOMİTƏSİ NOVRUZƏLİ MƏMMƏDOVUN ÖLÜMÜ İLƏ BAĞLI MÜSTƏQİL TƏDQİQAT APARMAĞA ÇAĞI\nJURNALİSTLƏRİN MÜDAFİƏ KOMİTƏSİ NOVRUZƏLİ MƏMMƏDOVUN ÖLÜMÜ İLƏ BAĞLI MÜSTƏQİL TƏDQİQAT APARMAĞA ÇAĞI\nJurnalistlərin Müdafiə Komitəsi “Tolişi Sədo” qəzetinin baş redaktoru Novruzəli Məmmədovun ölümü ilə bağlı məlumat yayıb.\nNew York, August 18, 2009—Jurnalistlərin Müdafiə Komitəsi 2007-ci ilin fevral ayından həbsdə olan “Tolişi Sədo” qəzetinin baş redaktoru Novruzəli Məmmədovun bazar ertəsi Penitensiar Xidmətin Mərkəzi Xəstəxanasında vəfat etməsi ilə bağlı müstəqil tədqiqat aparılmasına çağırır.\nAzərbaycanın Penitensiar Xidmətindən Mehman Sadıqov bildirİB ki, görünür, jurnalist iflicdən əziyyət çəkirmiş.\nAzərbaycan mətbuatından verilən məlumata əsasən jurnalistin ölümü ilə bağlı rəsmi ekspert rəyi hələ hazır deyil.\nJurnalistlərin Müdafiə Komitəsi və Mərkəzi Asiya Proqramının Koordinatoru Nina Oqnyanova bildirib ki, Novruzəli Məmmədovun ölümünə həbsxanada tibbi qayğı göstərilməməsi səbəb olub və biz bundan çox narahatıq. Biz Azərbaycan hakimiyyətindən meyitin dərhal daxili müayinə edilməsinə çağırırıq.\nNovruzəli Məmmədovun vəkili Ramiz Məmmədov Jurnalistlərin Müdafiə Komitəsinə bildirib ki, Novruzəli Məmmədovun səhhəti ötən bir neçə ay ərzində kəskin şəkildə pisləşmişdi. Novruzəli Məmmədov iyulun 28 də Azərbycanın Penitensiar Xidmətinin Mərkəzi Xəstəxanasına yerləşdirilmişdir. Keçən şənbə baş redaktor öz vəkilinə bildirmişdir ki, müntəzəm olaraq tibbi müayinə olunmur və onun səhhəti getdikcə pisləşir.\nVəkilin verdiyi məlumata görə 68 yaşlı Novruzəli Məmmədov bir neçə xəstəlikdən – hipertaniya, bronxit, astma, nevrit, prostat vəzinin şişindən əziyyət çəkirdi.\nSonuncu məlumata əsasən rəsmilər humanism nümayiş etdirməyərək N.Məmmədovu səhhəti ilə əlaqədar azadlığa buraxmadılar və və ona müstəqil tibbi müalicə olunmağa icazə vermirdilər.\nBakida fəaliyyət göstərən Reportyorların Azadlıq və Təhlükəsizlik İnstitutundan verilən məlumata əsasən, bu ayın əvvəlində Avropa Şurasının Azərbaycandakı nümayəndəsi Veronika Kotek və azərbaycanlı Ombudsman Elmira Suleymanova N.Məmmədovun mülki xəstəxanaya köçürülməsi ilə bağlı Azərbycan hökümətinə müraciət etmişdi.\nLent.az saytının verdiyi məlumata əsasən, Penitensiar Xidmətin İctimaiyyətlə əlaqələr şöbəsindən Mehman Sadıqov bildirib ki, N.Məmmədov həbsxana xəstəxanasında ona edilən müalicədən razıdır və mülki tibbi xəstəxanaya köçürülməkdən imtina edir. Ancaq M.Sadıqov köçürülmə məsələsini jurnalistlə müzakirə edib-etmədiyinə aydınlıq gətirmədi.\nN.Məmmədovun həmkarları və tərəfdarlarının fikirləri M.Sadıqovun bəyanatına ziddir.\nReportyorların Azadlıq və Təhlükəsizlik İnstitutunun rəhbəri Emin Hüseynovun verdiyi məlumata əsasən, həbsxana rəhbərliyi N.Məmmədovun xəstəxanaya köçürülməsi ilə bağlı mart ayında verilmiş məhkəmə qərarını icra etməmişdir. Emin Huseyinov bildirib ki, Azərbaycan rəsmiləri iyun ayında N.Məmmədovla görüşən Avropa Şurasının Azərbaycandakı nümayəndəsi tərəfindən təklif olunan mülki tibbi müalicəyə də etiraz etmişdir. N.Məmmədovun qardaşı Hüseynova bildirib ki, həbsxana işçiləri həbsxanada ona verilən dərmanların yarısını geri qaytarıblar.\nXatırladaq ki, “Tolışi Sədo” (“Talışın Səsi”) qəzetinin baş redaktoru Novruzəli Məmmədov səhhəti kəskin pisləşdiyi üçün 2009-cu il iyulun 28-də yerləşdirildiyi Ədliyyə Nazirliyi Penitensiar Xidmətinin Mərkəzi Xəstəxanasında iki gün qabaq (17 avqust) vəfat edib. N.Məmmədov 2007-ci ildə qapalı keçirilən məhkəmədə Azərbaycan Respublikası Cinayət Məcəlləsinin 274 (“Dövlətə Xəyanət”) maddəsi ilə 10 il müddətinə azadlıqdan məhrum edilsə də, milliyyətcə talış olan N.Məmmədov özünü təqsirli bilməyərək, etnik-siyasi motivlərlə və ifadə azadlığına görə həbs olunduğunu iddia edirdi.


İLHAM ZƏKİYEV - cəsarət və ləyaqət simvolu\nAzərbaycanın evsahibliyi etdiyi, Avropanın 50 ölkəsindən 6 mindən çox idmançının mübarizə apardığı I Avropa Oyunları uğurla başa çatdı. Respublikamız bu idman yarışını layiqincə təşkil etməklə tək özünün deyil, “qoca qitə”nin idman tarixinə möhürünü vurdu. Nümunəvi və qüsursuz təşkilatçılığı, qeyri-adi açılış və bağlanış mərasimləri ilə yaddaqalan I Avropa Oyunları keçirildiyi günlərdə dünyanın əsas idman hadisəsinə çevrildi.\nI Avropa Oyunları Azərbaycanın istənilən beynəlxalq tədbiri ən ideal şəkildə təşkil etmək imkanlarının növbəti təsdiqi olmaqla yanaşı, həm də ölkəmizdə idmanın inkişafda olduğunu, Olimpiya hərəkatının geniş vüsət aldığını bütün dünyaya nümayiş etdirdi. İdmançılarımızın 21-i qızıl, 15-i gümüş və 20-si bürünc olmaqla qazandıqları 56 medalla Azərbaycan I Avropa Oyunlarının ikincisi oldu! Bu bir daha göstərdi ki, ölkəmizdə həyata keçirilən idman siyasəti öz bəhrəsini verir.\n“Azərbaycan” qəzetinin redaksiyasında keçirilən görüşün fəxri qonağı ilk Avropa Oyunlarının qalibi, əfsanəvi idmançı İlham Zəkiyev oldu.\nGörüşü giriş sözü ilə açan “Azərbaycan” qəzetinin baş redaktoru, Milli Məclisin deputatı Bəxtiyar SADIQOV dedi:\n- I Avropa Oyunları artıq başa çatıb və bu gün Azərbaycanın bu mötəbər idman yarışında qazandığı möhtəşəm zəfərlə bağlı xoş təəssüratlar bölüşülür. Azərbaycan ilk Avropa Oyunları ilə dünya idmanı tarixində yeni səhifə açaraq bir daha öz qüdrətini nümayiş etdirdi. Ölkəmiz Avropa Oyunlarının standartlarını müəyyənləşdirməklə bu beynəlxalq yarışın vətəni hesab olundu. Azərbaycan idmançıları isə şanlı qələbələri ilə tarix yazdılar. Bu, dövlətin idmana və idmançılara göstərdiyi qayğının göstəricisi idi. Düzdür, idmançılarımız hər il beynəlxalq yarışlarda Azərbaycan bayrağını yüksəklərə qaldırıb himnimizi səsləndirirlər. Amma indiyədək heç bir beynəlxalq turnirdə 56 medal qazanılmayıb! Etiraf edək ki, atletlərimizin Avropa Oyunlarında göstərdikləri şücaəti heç kim əvvəlcədən proqnozlaşdıra bilməzdi. Böyük Avropa dövlətləri arasında 2-ci yerə sahib çıxmaq həqiqətən böyük tarixi uğurdur!\nBizim kollektiv üçün çox böyük şərəfdir ki, sizin kimi həm həyat, həm idman qəhrəmanı, həm də Azərbaycan gəncliyinə nümunə olacaq bir insanla görüşürük. Həyatda qəhrəmanlıqlar çox olub. Ancaq ən böyük qəhrəmanlıq insanın öz üzərində çaldığı qələbədən doğan qəhrəmanlıqdır. Bu qəhrəmanlığa İlham Zəkiyev nail olub! Azərbaycan tarixində İlham Zəkiyevdən başqa beş dəfə Avropa, iki dəfə dünya çempionu, Afina və Pekində keçirilən Paralimpiya Oyunlarının qızıl, “London-2012”nin bürünc mükafatçısı və Avropa Oyunlarının çempionu olan başqa bir idmançı yoxdur! İnşallah, aparılan müalicə kursları sayəsində Vətən yolunda itirdiyin gözlərinin nuru yenidən parlayar və gələcək Olimpiya Oyunlarında sağlam idmançılar sırasında çempion adını qazanıb Azərbaycan və dünya idmanı tarixinin qeyri-adi idmançısı, qəhrəmanı olasan! I Avropa Oyunlarından sonra mətbuatda rəy sorğusu keçirilib. Həmin sorğuda “Kimi Avropa Oyunlarının qəhrəmanı hesab edirsiniz” sualını cavablandırarkən respondentlərin 26 faizi İlham Zəkiyevin adını çəkib. Yəni Avropa Oyunlarının qəhrəmanı İlham Zəkiyev hesab olunub.\nOlimpiya Oyunları üçün maraqlı statistika müəyyənləşib. Yığma komandanın bayraqdarı çempion ola bilmir. Ancaq İlham Zəkiyev məşəldar olmaqla bərabər, çempion adını da qazandı və tilsimi qırmış hesab olundu.\nBir məsələni də xüsusi olaraq vurğulayım ki, I Avropa Oyunlarının ən böyük azarkeşi Prezident İlham Əliyev oldu. Çempionlarımıza qızıl medalları şəxsən təqdim etdi. Avropa Olimpiya Komitəsinin prezidenti Patrik Hikki dedi ki, Prezident İlham Əliyevlə İlham Zəkiyevin fəxri kürsüdəki birgə şəkli bütün dünyaya yayılıb. Bu da bir yeni rekorddur! Yəni ilk Avropa Oyunlarının ən məşhur şəkli həmin şəkil oldu. Maraqlıdır, o zaman dövlət başçısına hansı fikirləri söylədiniz ki, Prezident kürsüyə qalxaraq sizlə birgə dayandı?\n- Öncə onu deyim ki, Avropa Oyunları Azərbaycanın sülh, dostluq və tolerantlıq ənənələrinə sadiqliyinin əhəmiyyətli bir rəmzi kimi yadda qaldı. 17 gün idman yarışı həyəcanı xalqımızı birləşdirdi. Biz idmançılar üçün bu, əsl sınaq oldu. Müxtəlif yarışlarda qalib gələn idmançılarımız bu dəfə Vətəndə gücünü göstərdi. Bakıda yarışmaq həm asandır, həm də çətin. Doğma divarlar və yaxın insanların dəstəyi idmançıya kömək etsə də, nəticə hər zaman istədiyimiz kimi olmur. Belədə uduzmaq ağrılı olur. Mötəbər yarışda Azərbaycan Prezidenti İlham Əliyev tərəfindən qarşıma iki missiya qoyulmuşdu. Allaha təşəkkür edirəm ki, hər iki tapşırığı yerinə yetirdim. Aprelin 26-da ilk Avropa Oyunlarının məşəlinin “Atəşgah”da yandırıldığı gün isə Prezident İlham Əliyevlə söhbət zamanı söz verdim. Dedim ki, mənim çıxışım iyunun 26-da olacaq. Həmin gün Silahlı Qüvvələr Günüdür. Mən həmin gün qızıl medal qazanmaqla onu cənab Prezidentə hədiyyə edəcəyəm. Bu, mənim qarşıma qoyduğum məqsəd idi.\nİlk Avropa Oyunlarında idmançı kimi mübarizə aparmaq mənim ikinci missiyam idi. Birinci missiyam açılış mərasimində məşəldar olmaq idi. Bu işin öhdəsindən layiqincə gəldiyim üçün məndə müsbət enerji yarandı və tam qələbəyə köklənmişdim. Yarımfinalda rəqibi məğlub edəndən sonra yalnız final haqqında düşünürdüm. Həlledici görüş ərəfəsində Prezident İlham Əliyevin finalı izləmək üçün arenaya gələcəyini dedilər. Bu, sanki mənə əlavə güc verdi. Özlüyümdə düşünürdüm ki, yalnız qələbə olmalıdır. Başqa nəticədən söhbət gedə bilməz. Bir neçə ay bu yarışa hazırlaşmışdım, məğlubiyyəti heç ağlıma gətirmirdim. Finaldan sonra mükafatlandırma mərasimində qızıl medalı mənə Prezident İlham Əliyev təqdim etdi. Mən dövlət başçısını ilk olaraq Silahlı Qüvvələr Günü münasibəti ilə təbrik etdim, ardınca söylədim ki, cənab Ali Baş Komandan, əsgər Zəkiyev döyüş tapşırığını yerinə yetirdi, yəni qızıl medalı qazandım. Prezident də bu sözlərimdən bir qədər kövrəldi və dedi ki, Azərbaycan səninlə fəxr edir.\n- Bəli, həqiqətən Azərbaycan sizlə fəxr edir! Siz bu hörməti özünüz qazanmısınız. Ancaq maraqlıdır ki, hələ gənc yaşlarında idmanla məşğul olub uğurlar qazanan və böyük həvəslə hərbi xidmətə yollanan İlham Zəkiyev vətən uğrunda gözlərinin nurunu itirsə də, yaşamaq uğrunda mübarizədə sınmayıb, psixoloji cəhətdən mənfi emosiyalara qapılmayıb və idmana olan həvəsi ölməyib. Bəs, ikinci dəfə idmana qayıdışınız necə baş verdi və hansı çətinliklərlə qarşılaşdınız?\n- 10 yaşım olanda böyük qardaşım Fikrət sərbəst güləşçi idi, məni də özü ilə məşqlərə aparırdı. Üç ilə yaxın güləşlə məşğul oldum, sonra məşqçimiz xaricə getdi, heyətimiz dağıldı. 15 yaşımdan Sumqayıt şəhərində Mehdi Hüseynzadə adına şəhər stadionunda Əhməd Rəcəblinin başçılığı altında cüdo məşqlərinə başladım. 1998-ci ilə qədər şəhərdaxili yarışlarda birincilik, respublika çempionatında mükafatlar qazandım. Hərbi xidmətə yollanmazdan əvvəlki sonuncu yarışda Azərbaycan kubokunun qalibi oldum. 1998-ci il iyulun 2-də əsgər getdim. 1999-cu il fevral ayının 24-də Füzuli rayonunun Aşağı Bəhmənli kəndi istiqamətində döyüş tapşırığını yerinə yetirən zaman düşmən snayperinin gülləsinə tuş gəldim. Güllə sol gicgahımdan daxil olub sağ gicgahımdan çıxdı. Beş gün koma vəziyyətində yatdım. Artıq həm həkimlər, həm də yaxınlarım ümidlərini üzmüşdülər. Həkimlər deyirdilər ki, idmançı olduğuna görə sağ qalıb.\n18 yaşlı gəncin başına belə bir iş gələrkən hansı hissləri keçirdiyini özündən başqa heç kəs hiss etməz! Ancaq yaxınlarım, qohumlarım mənə dəstək oldular, hər zaman yanımda olub istənilən köməyi göstərdilər. Psixoloji durumum yaxşı deyildi. Mən görmə qabiliyyətimi tamam itirərək evimizə I qrup Qarabağ müharibəsi əlili kimi qayıtdım. Bu duruma alışmaq çox çətin idi. Amma yaxınlarımın göstərdiyi qayğı sayəsində bu çətin durumu keçə bildim və bir müddət sonra qarşımda yeni qapılar açıldı.\n2002-ci ildə mən müalicəmlə bağlı nazir Əbülfəs Qarayevə müraciət etdim. Nazir də vəziyyətim barədə Milli Olimpiya Komitəsinin prezidenti İlham Əliyevə məruzə etdi və məni Moskva şəhərinə göndərdilər. Düzdür, orda da həkimlər ürəkaçan bir söz demədilər. Geri qayıtdıqda nazirlikdə şöbə müdiri Tağı Tağıyevlə söhbət zamanı soruşdum ki, paralimpiyaçıların yarışında gözdən əlillər üçün güləş növü varmı? Tağı Tağıyev isə yanımdaca Milli Olimpiya Komitəsinə zəng vurub maraqlandı və ona dedilər ki, cüdo ilə məşğul ola bilər. Üzümə baxıb gülə-gülə dedi ki, İlham, sənin alnına Olimpiya çempionu olmaq yazılıb, get, sabahdan məşqlərə başla.\nSəhəri gün Milli Paralimpiya Komitəsinə getdim. Orada Paralimpiya Komitəsinin prezidenti İlqar Rəhimov başda olmaqla kollektiv mənə çox istiqanlı yanaşdı və istənilən dəstəyi, şəraiti yaratdılar. 2002-ci il noyabr ayının\n1-dən yenidən idmanla məşğul olmağa başladım. İlk günlər tatamiyə alışmaq, mübarizə aparmaq çətin idi. Ancaq mən bezmədim və özümü toplayıb çətin günləri arxada qoya bildim. Nəticəsi isə göz önündədir - iki dəfə dünya, beş dəfə Avropa çempionu, Afina və Pekində keçirilən Paralimpiya Oyunlarının qızıl mükafatçısı oldum. 2008-ci il ilin dekabrında Prezident İlham Əliyev məni “Şöhrət” ordeni ilə təltif etdi və bu ordeni alan ilk paralimpiyaçı oldum. 2012-ci il London Olimpiya Oyunlarında isə bürünc medala sahib çıxdım. Cənab Prezident bu dəfə məni “Tərəqqi” medalı ilə təltif etdi və bu, məni növbəti qələbələrə ruhlandırdı. Nəhayət, bu il Vətənimdə keçirilən ilk Avropa Oyunlarında çempion adını qazandım və yenə dövlət başçısının sərəncamı ilə “Şöhrət” ordeni aldım.\n- Bu qədər titullar qazanan, böyük uğurların sahibi İlham Zəkiyevə bu yolda dayaq olan, dəstək verən insanlar çox olubmu?\n- Təbii ki, hər bir idmançıya hər kəsdən öncə ailə üzvləri dəstək olmalıdır. Onların zəhməti böyükdür. Dövlət başçısı, Milli Olimpiya Komitəsinin prezidenti cənab İlham Əliyevin bütün idmançılara verdiyi dəstək, göstərdiyi qayğı əvəzolunmazdır. Elə bir şəhərimiz yoxdur ki, orada Olimpiya mərkəzi olmasın. İdmanla məşğul olmaq istəyənlərə dövlət başçısı hər cür şərait yaradır. Mən də həmin idmançılar arasındayam. Digər dəstəkçilərə gəlincə, Milli Paralimpiya Komitəsi, Gənclər və İdman Nazirliyi, “Neftçi” İdman Klubunun adlarını çəkməsəm, olmaz. Məşqçilərin də əməyi böyükdür. Onlar da bizim qədər həyəcan keçirirlər. Şəxsi məşqçim Elxan Rəcəbli və baş məşqçimiz İbrahim İbrahimovun böyük xidmətləri var. Bizim uğurlarımız üçün əllərindən gələni edirlər. Bu işdə mənə dəstək olanların, kömək göstərənlərin hər birinə təşəkkür edirəm, minnətdarlığımı bildirirəm.\n- Məşəli də sən yandırdın. Bu şərəf də sənə nəsib oldu. Bu, qeyri-adi mənzərə idi! İdman sülhün elçisidir - deyirlər. Azərbaycan da dünyaya sülh mesajını verdi. Dünyanın canlı izlədiyi açılış mərasimində İlham Zəkiyevin əlindəki məşəlin çox böyük mənası var idi. Erməni gülləsindən gözlərini itirən bir şəxsin əlində sülhün məşəli ilə arenaya daxil olması Azərbaycan dövlətinin qüdrətinin nümayişi idi. Görəsən, hər kəsin ayaqda alqışladığı o anlar İlham Zəkiyevin xatirələrinə necə yazıldı və həmin anda hansı hissləri keçirirdiniz?\n- Avropa Oyunlarında ilk missiyam məşəlin Olimpiya Stadionuna gətirilməsi idi. Avropa Oyunlarının açılışından 3 ay əvvəl məni “Bakı-2015” ilk Avropa Oyunlarının Təşkilat Komitəsinə çağırdılar. Gənclər və idman naziri Azad Rəhimovla görüşdüm. Nazir qeyd etdi ki, cənab Prezident İlham Əliyev və ilk Avropa Oyunları Təşkilat Komitəsinin sədri Mehriban xanım Əliyeva açılış mərasimində stadionda məşəlin mənim tərəfimdən gətirilməsini istəyirlər. Bu xəbəri eşidəndə şok oldum! Belə böyük missiya mənə tapşırılır! İlk Avropa Oyunlarında stadionda məşəli mən gətirməliydim. Azad Rəhimov bu məlumatı sirr saxlamağı və heç kimə deməməyi tapşırdı. İnanın, 3 ay ərzində bu xəbəri heç kimə demədim. İnsan bəzən xəbəri kiminləsə bölüşmək istəyir. Belə olan hallarda yalnız özlüyümdə düşünməklə kifayətlənirdim. Hətta evdə yaxınlarıma və uşaqlara da bu barədə heç nə demədim. Bu xəbəri açılışa qədər sirr saxlamağı bacardım! Biz həftədə bir-iki dəfə məşq edirdik. Məşqləri gecə saatlarına təyin etmişdilər, çünki günorta saatlarında hamı məni stadionda görə bilərdi. Hər dəfə məşqdən sonra dua edirdim ki, tapşırığı yerinə yetirməyi bacarım. İnanın, 3 dəfə Olimpiya Oyunlarında mükafatçılar sırasına düşmüşəm, amma bu qədər həyəcanlı olmamışam. Azərbaycan inkişaf etdikcə düşmənləri də artır. Bizi istəməyən qüvvələr az deyil. Ona görə məşəlin arenaya gətirilməsində problem olmaması üçün dua edirdim. Şükürlər olsun, hər şey gözəl alındı. Bu açılış çox möhtəşəm oldu! Orada Azərbaycanın mədəniyyəti, tarixi, keçmişi və bu günü vardı. Təşkilat Komitəsi hər bir səhnəni mükəmməl hazırlamışdı. Mən məşəli alovlandırandan sonra xarici ölkələrdən gəlmiş keçmiş Olimpiya Oyunları çempionlarının yanında əyləşdim. Onlar hamısı heyranlıqla danışırdılar ki, heç bir Olimpiya Oyunlarında bu qədər maraqlı səhnələr olmayıb. Buna görə Prezident İlham Əliyevə və Avropa Oyunları Təşkilat Komitəsinin sədri Mehriban xanım Əliyevaya təşəkkür edirəm.\n- Çox möhtəşəm açılışda İlham Zəkiyevin əlində məşəl arenaya daxil olması həqiqətən o möhtəşəmliyə layiq idi. Bütün stadionun alqış sədalarından qulaq tutulurdu. Doğrudan da Prezident İlham Əliyev və Mehriban xanım Əliyevanın bu seçimi Azərbaycanın həm idman siyasəti, həm idman məramına uyğun idi. Bu missiyanı yerinə yetirən İlham Zəkiyev isə öz işinin öhdəsindən layiqincə gəldi. İkinci missiya isə tatami üzərində qələbə zəfəri idi və atletimiz bunu da bacardı. Görəsən, Avropa Oyunlarının məşəldarı üçün çempion adını qazanmaq çətin olmadı?\n- Yarışlara çox ciddi hazırlaşırdım. Olimpiya yığma komandamızla birgə təlim-məşqlərdə oldum. Yaponiya, Çexiya, Antalyada məşqlər etdik. Hazırlığımız bizim gücümüzü göstərdi. Bu Avropa Oyunlarına reytinqə görə Avropanın ən güclü 8 idmançısı göndərilmişdi. Onların hamısını yaxşı tanıyırdım. Hamısı ilə mübarizə aparıb qalib gəlmişdim. Onlar da məni gözəl tanıyırdılar. Yaxşı hazırlaşmışdılar. Yarımfinalda yunan idmançı Klimis Papaxristos ilə qarşılaşdım. Yarımfinaldan öncə həmin idmançı Türkiyə təmsilçisi Dursun Hayranla güləşirdi. Dursun isinmə otağına daxil olub dedi ki, zaldakı azarkeşlərin əllərində “İlham çempion” şüarları var. Amma bunun dəxli yoxdur, mən yunan idmançını udduqdan sonra yarımfinalda səni yenib finala çıxacağam. Finalda da qalib gəlib Azərbaycan və Türkiyə bayraqlarını götürüb başım üzərində dalğalandıracağam. Mən də dedim ki, sən hələ yunan idmançıya qalib gəl, sonra mənimlə güləşərsən. Elə oldu ki, Dursun yunana yenildi. Ancaq mən yarımfinalda yunan rəqibimi 29 saniyəyə məğlub etdim. Finalda isə Ukrayna təmsilçisi Aleksandr Pominov ilə qarşılaşdım. Onunla iki il əvvəl Macarıstanda keçirilən Avropa çempionatının komanda yarışında üz-üzə gəlmişdim. Görüşümüz heç iki dəqiqə çəkməmişdi. Qələbə qazanmışdım. Görüşdən sonra mənə dedi ki, məşq edib sənə qalib gələcəm. Mən də cavab verdim ki, get, məşq elə! Bakıya gələndə onu gördüm. Çəki prosesi zamanı qolundan tutub dedim ki, məşq etmisən məni məğlub etməyə? O da dedi ki, İlham, səni yenmək olar? Elə də oldu. Finalda da ona qalib gəlib çempion oldum! Azarkeşlərin dəstəyi isə möhtəşəm idi. Bütün rəqiblərim bu dəstəkdən şoka düşürdülər.\n- Avropa Oyunlarında Azərbaycan 56 medalla ikinci sırada qərarlaşdı. Etiraf edək ki, yarışlardan öncə heç kim bu qədər medal qazanacağımızı proqnozlaşdırmırdı. Böyük idman ənənəsi olan ölkələr arasında Azərbaycanın belə zəfər qazanması tarixi nailiyyətdir. Hər kəs Azərbaycanın ilk beşlikdə olmasını arzulayırdı. Ancaq idmançılarımız qeyri-adi hünər göstərdilər və Azərbaycan sona qədər ikinci pillədəki yerini qorudu. Hesab edirəm ki, dövlət başçısının şəxsən yarışlarda iştirak etməsi atletlərimizdə çempionluq həvəsi və böyük ruh yüksəkliyi yaratdı. Hər bir idmançı finala çıxıb qələbə qazanaraq dövlət başçısı tərəfindən təltif olunmasını arzulayırdı.\n- Mənim hazırda 35 yaşım var və hələ karyeramı bitirmək fikrində deyiləm. Hələ qarşıda böyük yarışlar, Olimpiya Oyunları var. Ciddi hazırlaşıb yenə də Vətənə medallar qazandırmaq istəyirəm. 40 yaşa qədər güləşmək olar. Yəqin ki, karyeramı bitirdikdən sonra gənc paralimpiyaçıların təcrübəmdən yararlanmaları üçün çalışacağam.\nPrezident İlham Əliyevin göstərişi ilə bizə MDB ölkələrinin heç birində olmayan Paralimpiya Kompleksi tikildi. 2008-ci ildən fəaliyyətə başlayan bu qurum hazırda Sumqayıt şəhərində fəaliyyətdədir. Biz orada ciddi məşq edirik. Orada əlillərin məşq etməsi üçün hər şərait var. Ancaq istərdik ki, sponsorlar oradakı idmançılara himayədarlıq etsinlər. Bununla bərabər istərdim ki, valideynlərə müraciət edim. Valideynlərdən ricam budur ki, fiziki qüsurlu uşaqlarını evlərində saxlamasınlar. Gətirin, bizim kompleksdə idmanla məşğul olsunlar! Orada yaxşı mütəxəssislər var. Bəlkə də onların arasından gələcəyin dünya və Olimpiya çempionları çıxacaq. Keçən il bizdə Uşaq Paralimpiya Komitəsi yaradıldı. Dünyada hələ heç bir ölkədə belə qurum mövcud deyil. Orada əlilliyin dərəcələrinə uyğun bir çox idman növləri var. Hazırda 50-yə yaxın uşaq kompleksdə məşq edir. İstəyirik ki, regionlarda tikilən Olimpiya mərkəzlərində də fiziki qüsurlu insanlar üçün imkanlar nəzərə alınsın.\nBizim göstərdiyimiz nəticələr göz qabağındadır. Dövlətimiz də bizim kimi idmançılara hər cür şərait yaradır. Mən qazandığım uğurlara görə “Şöhrət” ordeni, “Tərəqqi” medalı ilə təltif olunmuşam və Heydər Əliyev Fondunun təsis etdiyi Beynəlxalq “Qızıl çinar”mükafatı laureatıyam. Hələ heç bir idmançıya bu mükafat verilməyib. Mənzil, avtomobillə təmin olunmuşam. Bütün bunlar dövlətin göstərdiyi diqqət və qayğıdır. Onu da deyim ki, Avropa Oyunlarından öncə dövlətimizə qarşı “qara piar” kampaniyası aparılırdı. Dövlətin çəkdiyi xərclərə kölgə salmaq istəyirdilər. Ancaq hər şey göz önündədir. Avropa Oyunları üçün tikilən bütün arenalar gənc nəsil üçün gözəl imkanlar yaratdı. Həm də gələcəkdə keçiriləcək yarışlarda Azərbaycanın daha başqa idman infrastrukturu yaratmasına ehtiyacı qalmayacaq.\n- Bu gün dövlətimizin idmana diqqət və qayğısı yüksək səviyyədədir. Bu, Avropa Oyunlarının ən böyük qəhrəmanı Prezident İlham Əliyevin sayəsində olub. Bütün işlərin hamısı dövlət başçısının zəhməti hesabına başa gəldi. Paralimpiya sahəsi isə elə bir sahədir ki, daim fiziki qüsurlu insanlara dəstək, kömək lazım olur. İlham Zəkiyevin söylədiyi kimi, valideynlər isə öz uşaqlarını gizlətməyib idmana cəlb etməklə onlara yeni həyat bəxş etmiş olarlar. Arzu edərdik ki, imkanlı şəxslər də paralimpiyaçılara dəstək olsunlar.\nBizim yazıçılarımız deyirdilər ki, müharibə hələ qurtarmayıb. Savaş bitsin və istiliyi keçdikdən sonra əsərlər yazarıq. Ancaq müharibənin istiliyi artıq keçib. Hələ müharibə ilə bağlı əsl əsərləri görmürük. Yurdundan-yuvasından didərgin düşmüş, məcburi köçkün həyatından bəhs edən əsərlər istəyir xalq! Keçmiş sovet dövrünün təbliğat ənənələri var idi və İlham Zəkiyev kimi insanlar təbliğatın mərkəzində dururdu. İnsanlar da onları oxuyub qəhrəmanları sevirdilər. İndi isə yeni dövrümüzün qəhrəmanı İlham Zəkiyevdir. Bu insan vətənin müdafiəsində gözünün nurunu itirib. Sonra bu insan özü-özünə qalib gələrək iradəsini toplayıb idmana qayıdıb. İlham Zəkiyev sübut edib ki, insanda müəyyən fiziki qüsur olanda da Vətəninə fayda verə bilər! Təxminən 20 dəfə dünyanın bir çox ölkələrində Azərbaycan bayrağını yüksəklərə qaldırıb, himnimizi səsləndirib! Bu, həqiqi qəhrəmanlıqdır! İnsan bu cür çətin məqamında vətən üçün faydalı olursa, milyonlar üçün sevimliyə çevrilirsə, demək, əsl qəhrəmanlıq nümunəsidir. Bu, qeyri-adi qəhrəmanlıqdır! İstərdim ki, yazıçılarımız İlham Zəkiyev haqqında əsərlər, romanlar yazsınlar. Onun həyatı həmin romanlara layiqdir. Bunun üçün qəlb və qələm lazımdır! Arzu edirəm ki, qəlbi və qələmi olan yazıçılarımız bunu reallığa çevirsinlər. Xarici əsərlər axtarışında olmayaq. İlham Zəkiyev vətənpərvərlik nümunəsidir! Qələm əhli bu cür qəhrəmanlığı diqqətdən kənarda qoymamalıdır. Bütün Azərbaycan xalqı İlham Zəkiyevlə fəxr edir!\n- Mən gözlərimin nurunu döyüş tapşırığını yerinə yetirərkən, Azərbaycan torpaqlarının müdafiəsi uğrunda itirmişəm. Hər yerdə də məndən soruşanda zədəni harada almısan, fəxrlə deyirəm ki, Azərbaycan torpaqlarının müdafiəsi uğrunda düşmən gülləsinə tuş gəlmişəm və görmə qabiliyyətimi itirmişəm. Mən bundan utanmıram! Bizim xalqımız mübariz xalqdır. Şükür olsun ki, biz bunu bir daha sübut etdik. Görmə qabiliyyətimi itirsəm də, xoşbəxtəm ki, Azərbaycan xalqına xidmət etməyi bacarıram! Nə qədər gücüm var, o qədər bayrağımızı yarışlarda yüksəltməyə çalışacağam. Mən xoşbəxtəm ki, gördüyüm işi sevirəm. Prezident İlham Əliyev Avropa Olimpiya Komitəsinin rəhbəri Patrik Hikki ilə söhbət edərkən dedi ki, İlham Zəkiyevin himnimizi ürəklə oxuması onun vətənpərvərliyinin göstəricisidir. Dövlət başçısı vurğuladı ki, İlham Zəkiyev Azərbaycanda cəsarət və ləyaqət simvoludur. Mən də öz dövlətimlə fəxr edirəm. Bizim dövlətə qarşı qısqanc münasibət göstərənlər də var. Ancaq onlar haqqı görmədən müxtəlif fikirlər səsləndirirlər. Mən isə həmişə onlara üz tutub deyirəm ki, işığı görmək şərt deyil, haqqı görməyənlər kordur. O qədər baxıb görməyənlər var ki...\nBir dəfə məndən soruşdular ki, sən necə görmürsən? Mən də cavab verdim ki, sizin gördüyünüzü mən hiss edirəm. Amma mən hiss etdiyimi siz görmürsünüz.\nBu gün üç uşaq atasıyam və məqsədim odur ki, övladlarım idmançı ola bilməsələr də, Vətən üçün layiqli övlad olsunlar!\nBir qədər yorulmuşam. İstirahət edəndən sonra yenidən məşqlərə başlayacağam. Qarşıda Braziliyada keçiriləcək Yay Olimpiya Oyunları var. Orada da Azərbaycan himnini səsləndirmək niyyətindəyəm.\nAzərbaycan.- 2015.- 15 iyul.- S. 12.


"Həyatı yaşamaq üçün məqsədimiz olmalıdır" » www.GUNAZ.az\n"Həyatı yaşamaq üçün məqsədimiz olmalıdır"\nTarix:29-03-2017, 00:26 Oxunub:5 095\nHəyat müxtəlif insanlar tərəfindən müxtəlif formalarda izah oluna bilər. Mənim fikrimcə həyat insanın müəyyən zaman ərzində itirdiyi və qazandığı uğurların toplandığı, ölüm ilə yaşam arasında olan keçid dövrüdür.Həyat canlı olaraq tək insana verilmir bunu bütün canlılar dadır . Lakin biz digər canlıların həyatını yalnız müşahidə ilə görə bilərik eləcədə öz növüműzun fərdlərini. Heç kim 1 başqa insanın necə bir həyat yaşadığını anlaya bilməz yaxşı vəya pis . Albert Ellisə görə " Həyatınızın ən yaxşı illəri – yaşadığınız problemlərinin günahının yalnız sizdə olduğuna qərar verdiyiniz zamandır – siz daha valideynləri, ekologiyanı və ya prezidenti günahkar görmürsünüz. Siz dərk edirsiniz ki, öz taleyinizə özünüz nəzarət edirsiniz."\nİnsan düşüncə və təfəkkürə sahibdir buna görə də öz həyatını özünə uyğun şəkildə yarada bilər.Bunun üçün sadəcə səhvlərimizi görmək özümü üzərində çalışmaq və A . Ellis dediyi kimi ona nəzarət etməliyik. Həyatın şirin olduğunu hərkəs bilir.Çətinlikləri də göz ardına edilə bilməz . Həyatı asanlaşdırmaq da məhz insanın özündən aslıdır. Unutmayaq ki,zamanımız çox azdır . Bu qısa zamanı elə yaşamaq lazımdır ki, bir ömrə dəysin. Zaman itirmək asandır. Lakin onu dəyərləndirmək lazımdır. Zaman müxtəlif anlarda müxtəlif axımda ola bilər bizim üçün. Fərqli şərtlərdə, insanların eyni zaman bölümünü, daha uzun və ya daha qısa hiss etmələri də bunun bir nümunəsidir. Məsələn, əməliyyatdakı qardaşının çıxmasını gözləyən insan üçün, bir saat bir neçə saat keçmiş kimi uzun gələ bilər. Ancaq eyni insan çox zövq aldığı bir iş görərkən, bir saatın necə keçdiyindən heç xəbəri olmaya bilər.Həyatın əsas gözəlliyi onun çətinliyindədir. Əgər bu çətinliklər olmasa biz həyatın dəyərini anlamarıq Nəyisə əldə etmək üçün heçvaxt gec olmaz.Əgər birinci cəhd uğursuz olubsa bu biz istədiyimiz üçün belə olub .\nGüc və təfəkkür hərkəs də eynidir sadəcə həyatı idarə etmə formaları fərqlidir. Həyatı gözəl yaşamaq üçün məqsədlərimiz olmalıdır .Həyatda daim hərəkətdə olmaq lazımdır. Son ana qədər nəyisə etmək cəhdi nəyisə qazanmaq istəyi lazımdır.Həyatda çətinlik çəkməyən bir insan əsla uğur əldə edə bilməz.Çətinliklər bir insanın cəsarətini səbrini və əzmini yoxlayar Zəhmət və çətinliklər bir adamı, həyatın çətinlikləri ilə üzləşməyə güclü və hazır olmağa hazırlayar. Heç şübhəsiz acı olmadan qazanc ola bilməz. Həyat gül kimi gözəl amma tikanlıdır.Bu səbəbdən həyat yalnız gözəl tərəfini deyilçətinliklərini də qəbul etməliyik.Çətin zamanlarda ümid itərsə müvəffəqiyyətə çata bilmərik.Ən güclü krallar və imperatorlar belə acı çəkmişdir.Bunları qəbul edənlər, həyatı gerçək mənada necə yaşayacaqlarını bilənlərdir. Beləcə həyatdan zövq alın.


“Bağın hər hektarına görə 50 manat subsidiya verilir” – Müstəqil.Az – İnformasiya agentliyi\n“Bağın hər hektarına görə 50 manat subsidiya verilir”\nMilli.Az Kənd Təsərrüfatı Nazirliyi Bitkiçilik şöbəsinin müdir müavini Seymur Səfərlinin Azernews-a müsahibəsini təqdim edir.\n– Şabalıd ölkənin hansı regionlarında yetişir?\n– Şabalıdın əkin sahəsi 2016-cı ildə 391.7 ha (yeni salınmış bağlar 11,3 ha), istehsalı 763.4 ton, məhsuldarlığı 20.5 sen/ha.\n– Şabalıdın yetişdirilməsində hansı region liderlik edir?\n– Əsasən, Şəki-Zaqatala bölgəsində becərilir (380 ha). Az miqdarda Quba (9 ha) və İsmayıllı (1 ha) rayonlarında mövcuddur. Ən çox Qəbələ rayonundadır (214 ha) sonra Zaqatala (60 ha), Şəki (45 ha) Oğuz (35 ha) və s.\n– Ölkədən bu çərəzi ixrac etdiyimiz ölkələr hansılardır?\n– Əsasən, qabıqlı və qabığı təmizlənmiş halda Türkmənistan və Rusiya Federasiyasına ixrac edilir (DSK-nın 11 aylıq məlumatına əsasən 0.6 ton və ya 1300 ABŞ dolları dəyərində).\n– Bu çərəzi idxal etdiyimiz ölkələr varmı?\n– Əsasən, qabıqlı və qabığı təmizlənmiş halda Çin və Türkiyədən idxal edilir (DSK-nın 11 aylıq məlumatına əsasən 168.7 ton və ya 305.4 min ABŞ dolları dəyərində).\n– İxracın çoxalması üçün hansı tədbirlər görülür?\n– Şabalıd istehsalı ilə əlaqədar hər hansı dövlət dəstəyi nəzərdə tutulmamışdır. Yalnız bağın hər hektarına görə yanacaq motor yağlarına görə 50 manat subsidiya verilir, həmçinin bağlarda istifadə olunan gübrələrin və pestisidlərin dəyərinin 70 %- (gübrələr üzrə hektara 100 manat, pestisidlər üzrə hektara 10 manat həddində) dövlət tərəfindən qarşılanır.\n← Qış tətili başa çatdı – FOTO\nMətanət 17 günün içində xəstəlikdən arıqlayıb bu hala düşdü →\nStokholmda Xocalı soyqırımının ildönümü ilə bağlı tədbir keçirildi\nBütün Türkiyə azərbaycanlı ifaçının bu hərəkətini danışır


PA-nın sektor müdiri Gəncədə sakinlərlə görüşüb -\nPA-nın sektor müdiri Gəncədə sakinlərlə görüşüb - FOTOLAR\n11:07 16 Oktyabr 2019 Oxunub : 1854\nGəncə Şəhər İcra Hakimiyyətinin başçısı Niyazi Bayramov və Prezident Administrasiyasının Ərazi-təşkilat məsələləri şöbəsinin sektor müdiri Vəfadar Bağırov sakinlərlə görüşüb.\nİcra Hakimiyyətindən Azvision.az -a verilən məlumata görə, tədbirdə şəhərdə fəaliyyət göstərən müxtəlif idarə, təşkilat və müəssisə rəhbərləri də iştirak ediblər. Görüşdə sakinlərin müraciətləri dinlənilib, onları narahat edən məsələlərin tez bir zamanda aradan qaldırılması üçün müvafiq tapışırıqlar verilib. Ara küçələrin asfaltlanması, gecə işıqlanma sisteminin qurulması, çoxmənzilli binaların dam örtüyünün yenilənməsi, uşaqlar üçün oyun meydançalarının yaradılması kimi məsələlər müraciətlərin əsasını təşkil edib.\nSakinlərə cavab olaraq bildirilib ki, son aylar ərzində şəhərin əksər əsas küçələri asfaltlanıb. Hazırda Gəncənin su təsərrüfatı və kanalizasiya sistemlərinin yenidən qurulmasını hədəfləyən layihə davam etdiyindən, o iş də buna müvafiq olaraq mərhələli şəkildə həyata keçirilir. Asfaltlanan küçələrdə gecə işıqlanması sistemi də yenidən qurulur. Çoxmənzilli binaların dam örtüyünün yenilənməsi, binaların fasadlarının təmiri, istismar müddətini başa vurmuş liftlərin yenilənməsi işləri də mərhələli şəkildə həyata keçirilir.\nGörüşdə iştirak edənlər şəhərdə olan təhlükəli ağacların kəsilməsini, Vəli Xuluflu küçəsi və Məhsəti qəsəbəsinin nəqliyyat probleminin aradan qaldırılmasını da xahiş ediblər. “AzTelecom” internet provayderinin zəif işləməsindən şikayətlənənlər də olub. Görüşdə qeydiyyatsız evlərin sənədləşdirilməsi məsələsi də müzakirə olunub. Sakinlərə bildirilib ki, hazırda Kəpəz və Nizami rayon icra hakimiyyətlərində bu iş üzrə çalışan komissiya yaradılıb və mövcud problemin aradan qaldırılması istiqamətində iş aparılır.\nSakinlər öz şəxsi problemlərini də dilə gətiriliblər. Səsləndirilən əksər problemlər yerindəcə öz həllini tapıb, digərlərinin araşdırılaraq aradan qaldırılması istiqamətində müvafiq tapşırıqlar verilib. Qeyd edək ki, sakinlərlə görüşlər Prezident İlham Əliyevin tapşırıq və tövsiyyələrinə uyğun olaraq keçirilir. Əsas məqsəd sakinlərin problemlərini öyrənmək və qısa vaxt ərzində onları aradan qaldırmaqdır.\nTeqlər: Gəncə İH\nQusar sakinindən "beşbarmaq" götürüldü


Əhalinin sığortaya cəlb olunması ilə əlaqədar tədbir keçirilib » Ismayilli-Xeberleri.info . Ismayıllı-Xəbərləri Qazetinin rəsmi saytı.\nİsmayıllı-Xəbərləri » 2016 Sentyabr 30 » Əhalinin sığortaya cəlb olunması ilə əlaqədar tədbir keçirilib\nƏhalinin sığortaya cəlb olunması ilə əlaqədar tədbir keçirilib\n28 sentyabr 2016-cı il tarixdə Təzəkənd kəndində əhalinin şəxsi əmlakının sığortalanması istiqamətində maarifləndirmə tədbiri keçirilib.\nTədbirdə ictimaiyyətinin nümayəndələri, ziyalılar və Təzəkənd kənd orta məktəbinin yuxarı sinif şagirdləri iştirak edib.\nRayon İcra Hakimiyyətinin məsul işçisi Şahin Hüseynov çıxış edərək ölkəmizdə həyata keçirilən sığorta siyasətindən, eləcə də rayonumuzda əhalinin sığortaya cəlb olunması ilə əlaqədar mövcud vəziyyət və qarşıda duran vəzifələr barədə danışıb.\nSonra İsmayıllı Sığorta Agentliyinin nümayəndəsi Nahid Şərifov Azərbaycan Respublikasının sığorta siyasəti ilə əlaqədar mövcud qaydalardan, normativ-hüquqi aktlardan, bu sahədə olan yeniliklərdən ətraflı söhbət açıb və sığortalanmanın mexanizmi, qaydaları haqqında geniş məlumat verib.\n“Sülh aylığı” çərçivəsində tədbir\n“Əsl islam və islamafobiya” adlı maarifləndirici tədbir keçirilib\nSəmərəli məşğulluğun təmin edilməsi


Elza Seyidcahan Arif Məlikov barədə: “O, əsl kişi idi” – Yenicag.Az\nAna Səhifə Maqazin Elza Seyidcahan Arif Məlikov barədə: “O, əsl kişi idi”\nYeni Çağ Media Qrupu – Sentyabr 13, 2019 - 14:10\nBu gün dünya şöhrətli bəstəkar, mərhum xalq artisti Arif Məlikovun doğum günüdür.\nƏməkdar artist Elza Seyidcahan müəllimi barədə Yenicag.az-a danışıb:\n“Tələbələrlə birgə Arif müəllimin məzarını ziyarət etdik. Ustadımın adına halva bişirib payladım. Onun uzun illər fəaliyyət göstərdiyi Bakı Musiqi Akademiyasındayam, çəkdiyi rəsmlər önünə gül dəstələri qoyuruq. O həm də gözəl rəssam idi. Dahilər ölmür, Arif müəllim bizim üçün ölməyib, o əsərləri ilə yaşayır. Buna görə də, onun doğum gününü sevinclə qeyd edirəm. O, bütün dahilər kimi sadə həyat tərzi keçirirdi. Bütün dahilər kimi sadə olduğu qədər də qəliz, mürəkkəb insan idi. O bütöv şəxsiyyət idi. Heç vaxt kiminsə qarşısında əyilməyi, yaltaqlanmağı sevməyib. Lazım gələndə sözünü deməyi bacarırdı. Əsl kişi idi. Arif Məlikov bu dünyaya mərdanə gəldi, mərdanə də getdi”.\nE.Seyidcahan hər il onun doğum gününün çalışdığı kafedrada qeyd olunduğunu deyib:\nBiz tələbələr onun doğum günündə kafedrada stal açardıq. Sonra onun musiqilərini ifa edərdik. Hədiyyə almağı sevməzdi, bu, əsərlərinin səsləndirilməsi onun üçün ən böyük hədiyyə idi. Amma Arif müəllim hədiyyə bağışlamağı çox sevərdi. Bəstəkar kimi dahi olan müəllimim həm də gözəl ata, baba, ömür-gün yoldaşı idi”.\nQeyd edək ki, Arif Məlikov 2019-cu il mayın 9-da 85 yaşında vəfat edib.\nArif Məlikov, Elza Seyidcahan,\nElza Seyidcahan yüksək məbləğdə cərimələndi, avtomobili əlindən alındı - AÇIQLAMA


İslamiada: Azerbaycanin 6 qadin gulescisi medal qazanib – YENİLENİB-6 - Azadliq Xeber\nİslamiada: Azerbaycanin 6 qadin gulescisi medal qazanib – YENİLENİB-6\nİslamiada: Azərbaycanın 6 qadın güləşçisi medal qazanıb - YENİLƏNİB-6\n21 May, 2017 20:10 xeber – Azərbaycanı “Bakı 2017” IV İslam Həmrəyliyi Oyunlarında təmsil edən qadın güləşçi Alyona Kolesnik gümüş medal qazanıb.”Report”un məlumatına görə, 58 kq çəki dərəcəsində yer alan Kolesnik son görüşündə qazaxıstanlı Aysulu Tinibekovaya uduzub. *** 19:42Azərbaycanı “Bakı 2017” IV İslam Həmrəyliyi Oyunlarında təmsil edən qadın güləşçi Nataliya Sinişin medal qazanıb. “Report”un məlumatına görə, 55 kq çəki dərəcəsindəki Sinişin 3-cü yer uğrunda görüşdə türkiyəli Bediha günə qalib gəlib. O, gümüş medala yiyələnib. *** 18:58Azərbaycanı “Bakı 2017” IV İslam Həmrəyliyi Oyunlarında təmsil edən qadın güləşçi Mariya Stadnik qızıl medal qazanıb. “Report”un məlumatına görə, 48 kq çəki dərəcəsindəki titullu pəhləvan finalda türkiyəli Evin Demirhanı vaxtından əvvəl tam üstünlüklə yenib. *** 18:42 Azərbaycanı “Bakı 2017” IV İslam Həmrəyliyi Oyunlarında təmsil edən qadın güləşçi Elis Manolova qızıl medal qazanıb. “Report”un məlumatına görə, 69 kq çəki dərəcəsindəki Manolova finalda qazaxıstanlı Jamila Bakbergenovanı vaxtından əvvəl tam üstünlüklə yenib. *** 18:14Azərbaycanı “Bakı 2017” IV İslam Həmrəyliyi Oyunlarında təmsil edən qadın güləşçi Elmira Qəmbərova bürünc medal qazanıb. “Report”un məlumatına görə, 63 kq çəki dərəcəsindəki Qəmbərova 3-cü yer uğrunda görüşdə kamerunlu Berthe Emilyen Etane Nqolleni tam üstünlüklə yenib. *** 12:54″Bakı 2017” IV İslam Həmrəyliyi Oyunları çərçivəsində qadın güləşçilərin mübarizəsinə start verilib.”Report”un məlumatına görə, Heydər Əliyev adına İdman Arenasında keçirilən yarışda bu gün 8 çəki dərəcəsində qalib və mükafatçılar müəyyənləşir. 53 kq-da mübarizə aparan Leyla Qurbanova hər iki görüşü qələbə ilə başa vurub və İslamiadanın qızıl medalını qazanıb. Elis Manolova (69 kq) finala yüksəlibsə, Elmira Qəmbərova (63 kq) bürünc medal uğrunda güləşəcək. 48 kq 1-ci dövrə / Xeyra Şayma Yahyaui (Əlcəzair) – Mariya Stadnik – 0:102-ci dövrə / Mariya Stadnik – Evin Demirhan (Türkiyə)53 kq 1-ci dövrə / Leyla Qurbanova – Burcu Kebic (Türkiyə) – 4:0 (tuşe)2-ci dövrə / Aygül Nuralim (Qazaxıstan) – Leyla Qurbanova – 0:855 kq 1-ci dövrə / Emma Tissina (Qazaxıstan) – Nataliya Sinişin 0:5 (tuşe) 2-ci dövrə / Odunayo Folasade Adekuoroye (Nigeriya) – Nataliya Sinişin – 6:23-cü dövrə / Bediha Gün (Türkiyə) – Nataliya Sinişin 58 kq 1-ci dövrə / Derya Bayhan (Türkiyə) – Alyona Kolesnik – 6:142-ci dövrə / Alyona Kolesnik – Aysulu Tinibekova (Qazaxıstan)60 kq 1-ci dövrə / Jozef Emilyen Essombe Tiako (Kamerun) – Tatyana Omelçenko – 0:6 (tuşe)2-ci dövrə / Tatyana Omelçenko – Qamze Nur Adakan (Türkiyə) 63 kq Bürünc medal görüşü – Berthe Emilyen Etane Nqolle (Kamerun) – Elmira Qəmbərova 1/2 final. Elmira Qəmbərova – Blessinq Oborududu (Nigeriya) – 0:469 kq FİNAL. Jamila Bakbergenova (Qazaxıstan) – Elis Manolova 1/2 final. Elis Manolova – Buse Tosun (Türkiyə) – 5:0 (tuşe)1/4 final. Elis Manolova – Blandin Metala Epanqa (Kamerun) – 6:0 (tuşe)75 kq 1-ci dövrə / İrina Kazyulina (Qazaxıstan) – Səbirə Əliyeva – 6:8 (tuşe)2-ci dövrə / Səbirə Əliyeva – Samar Hamza (Misir) – 0:53-cü dövrə / Ayperi Medet Kizi (Qırğızıstan) – Səbirə Əliyeva – 4:8 (tuşe)4-cü dövrə / Səbirə Əliyeva – Yasemin Adar (Türkiyə) Final görüşləri saat 18:00-da başlayacaq.